text:
News Details
Category: News
NKURAYIJA MARCEL NIWE MUKOZI W’INDASHYIKIRWA MURI NCPD MU MWAKA WA 2017
Buri tariki ya 1 Gicurasi isi yose yizihiza umunsi Mpuzamahanga w’Umurimo, aho buri rwego rwa Leta rutora umukozi wahize abandi, akagenerwa agahimbazamusyi. Muri uyu mwaka wa 2017, Bwana Nkurayija Marcel Umukozi ushinzwe Ubuzima n’ubujyanama mu bigendanye no kwirinda ihungabana niwe watorewe kuba umukozi wahize abandi . “Duteze imbere umurimo, Dusigasire ibyiza byagezweho dukesha imiyoborere myiza Isoko y’Iterambere rya buri wese.” Iyi ni yo nsanganyamatsiko yatoranyijwe mu rwego rwo kwizihiza umunsi mpuzamahanga w’umurimo mu mwaka wa 2017.


c: text/html

text:
Rwamagana: Guverineri Uwamaliya yasabye Intore zo ku Rugerero guharanira impinduka
Abasore n’inkumi barangije amashuri yisumbuye, bakaba bari bamaze iminsi 3 mu Itorero ryo ku Rugerero mu karere ka Rwamagana, barasabwa kuba umusemburo w’impinduka nziza bihereye aho batuye kandi More...
Ngororero: Intore zatojwe umuco wo guhiga no guhigura
Bishimiye ibyo bakuye mw’Itorero Mu ntangiro za 2015 abasore n’inkumi barangije amashuri yisumbuye bagera ku 1359 bashyize ahagaragara imihigo bazesereza iwabo mu midugudu. Nyuma y’inyigisho More...
Nyagatare: Urubyiruko rugiye kurindwa ibishuko
Gahunda yo gutangiza gutoza urubyiruko umuco yabanjirijwe no gutera ibiti. Ibishuko biganisha ku buraya buvamo gutwara inda zitateguwe, indwara zandurira mu mibonano mpuzabitsina no kwishora mu biyobyabwenge More...
Rusizi: Urubyiruko rw’abanyeshuri rurasabwa kwirinda kwishora mu ngeso mbi.
Abitabiriye umuganda Basile aganira n’urubyiruko n’ababyeyi barwo nyuma y’umuganda Muri ibi bihe by’ibiruhuko, urubyiruko rw’abanyeshuri  rwo mu karere ka Rusizi rurasabwa More...
Abagize inzego z’urubyiruko bahize kuzamura urubyiruko rufite intege nke
Intore z’abagize inzego z’urubyiruko zitangaza ko mu mihigo zihaye harimo gufasha urubyiruko rufite intege nke kugira ngo narwo ruzamuke ruve mu bukene bityo imbaraga zarwo ruzikoreshe, rwubaka u More...
Gakenke: Youth conclude Urugerero
Youth in the northern district of Gakenke on June 24 concluded the Urugerero National Civic Program designed for High School graduates country wide. The programme has been going on for the last six months country More...
Gisagara: Intore zirashimirwa uruhare zigira mu iterambere ry’akarere
Ubuyobozi bw’akarere ka Gisagara burashima ibikorwa by’intore z’imparirwakurusha zishoje igihembwe cya gatatu cy’urugerero, aho buhamya ko izi ntore zigira uruhare rugaragara mu iterambere More...
Nyamasheke: Intore zirasabwa gutandukana n’abandi
Urubyiruko rwo mu murenge wa Kagano rusaga 150 rwashoje urugerero kuri uyu wa kabiri tariki ya 24 Kamena 2014, rwasabwe kuba umusemburo w’ubudasubira inyuma mu ntambwe u Rwanda rumaze gutera nyuma y’imyaka More...
Gatsibo: Hatangijwe itorero ry’igihugu bibutswa indangagaciro ziranga intore ku murimo
Minisitiri Busingye ari kumwe n’ubuyobozi bw’Akarere ka Gatsibo Abakozi b’Akarere ka Gatsibo bibukijwe indangagaciro zikwiye kuranga intore ku murimo, kuko ngo mu gihe izo ndangagaciro zikurikijwe More...
Rulindo: hatangijwe itorero ku mugaragaro mu rubyiruko rurangije amashuri yisumbuye.
Minisitire muri prezidance Tugireyeze Venancie kuri uyu wa kabiri tariki ya 3/12/2013 nibwo yatangije ku mugaragaro itorero ry’urubyiruko rurangje amashuri yisumbuye mu karere ka Rulindo rwahuriye kuri More...

robotstxt: allowed

filter: keep


text:
Umufundi wÔÇÖumuhemu Tom Rwagasana mu maboko yÔÇÖubutabera.
Tom Rwagasana yise abavuga ukuri abanzi b’igihugu yitwikira ishuka y’ubujura none birangiye imuganishije mu gihome. Tom Rwagasana afashijwe na Niyitanga Salton agiriwe inama na Karangwa Sylivestre baremye urwangano bafunga urukundo rwarangaga ADEPR none imana ibirukanye mu rwuli yateganyirije intama zayo.
Tom Rwagasana aracyekwaho kunyereza umutungo wa ADEPR[Photo Archives]
Amasengesho niba abaho koko aragakoze kuko abakirisitu bazahuwe bari bazahaye.Ikinyamakuru ingenzinyayo.com cyangwa ingenzi byakunze kugaruka ku ngoma y’abafundi babahemu bayogoje ADEPR ,bamwe mubari babifitemo inyungu ntibemeraga ko harimo amakosa. Igihe kirageze biragaragaye ubushishozi bw’ubuyobozi bw’igihugu bureberera abanyarwanda bubakijije igitugu cya Tom.
Umufundi w’umuhemu .Tom Rwagasana wayogoje itorero rya ADEPR birangiye ajya kubisobanura imbere y’amategeko. Abambuwe na Tom bose bagomba kwishyurwa,abo yahaye amasheke atazigamiwe Leta nibafashe ibishyurize. Tom Rwagasana yabeshye imana aziko abeshya abantu ,none birangiye afunzwe,Tom Rwagasana yinjiranye iturufu mu itorero rya ADEPR ko yatumwe na FPR guhagararira inyungu zayo.Tom yabwiye abakirisitu ko afite inkota ityaye kuzayikoramo izamuca intoke ,none birangiye afunzwe.
Sebadende watanze inka zabaringa[Photo interineti]
Tom yakoze ibyaha byumurengera agirwa inama aranga.Tom yinjiye muri ADEPR avuga ko yabaye umusirikare nyuma biza kugaragara ko atabaye n’Umukada ,byongeraho ko yakangaga abakirisitu ababwira ukuntu ari umuvandimwe wa Gen Ibingira kugeza naho afata itorero akajya kuryakirira muri Hotel ye ibarizwa Kibagabaga imbere y’ibitaro. Ibi byose birangiye Tom yaje kwigwizaho imitungo y’itorero mu buryo bwo kuyiba agirango yishyure amwe mu madeni yarabereyemo abantu batandukanye kugeza naho atanga amasheke atazigamiwe.
Karangwa uzambije paruwasi nyarugenge[Photo interineti]
Tom aho kubaka ubumwe bw’itorero yubatsemo urwangano atangira kwigizayo bamwe mu bapasiteri agafata uyobora akarere akamujyana mu mudugudu ,atangira gusengera abamuhaye amafaranga kugeza ubwo bizanye ikibazo cyumwuka mubi waje gukomeza abeshyera bamwe mu bapasiteri cyangwa abakirisitu akabigizayo yitwaje ko ahagarariye inyungu za FPR mu itorero.
Ibi byo guhagararira inyungu za FPR byaje kuvumburwa ko ari ikinyoma cyo gukanga abakirisitu. Ikindi cyagaragaye muri ADEPR ni uko habonetsemo abajyanama ba Tom Rwagasana ngo yari yarashinze kumunekera abamurwanya nabatavuga rumwe nawe bari bayobowe na Sebadende waje guhabwa ururembo rw’amajyaruguru hakaza imandwa ya Tom yitwa Karangwa Sylivestre wazambije Paruwase ya Nyarugenge hakaza uwitwa Salton Niyitanga wari umunyamabanga we ,hakiyongeraho umufundi witwa Ntakirutimana Frolient wakoze amatarasi mu murenge wa Jarama yambuye abaturage.
Niyitanga Salton ajyanye na sebuja Tom[Photo Archives]
Amwe mu makuru ava ahizewe ni uko Tom Rwagasana yaba yasabwe kugaruza umutungo yatwaye i Bugande aho yabeshyeko yafunguyeyo ADEPR,ibi ngo byaba byazanye ikibazo gikomeye kuko yabeshyaga ko yahaguze kandi aho bakorera hakodeshwa. Ibibazo byose byabaye muri ADEPR byatejwe na Tom Rwagasana hamwe n’udutsiko yagiye yubakamo.Ibi rero bizarangizwa n’ubutabera.
Kimenyi Claude


text:
Itahwa rya Bazirika ya Laterani
Burya Papa ni na we mwepisikopi wa Roma ;bityo Kiliziya nkuru y’i Laterano ikaba ari yo katederali ye.Yubatswe n’umwami witwa konsitantini ahagana muri 320(nyuma y’ivuka rya Yezu),maze mu binyejana bigera ku icumi byose ,abapapa bayituramo.Abakristu benshi(babishoboye) bayihererwamo Batisimu.Iyo Kiliziya bayita’’Umubyeyi n’urugero rwa Kiliziya zose’’.Mu kiliziya yose ,bahimbaza itahwa ry’iyo Kiliziya buri mwaka.
Mutagatifu Teodori
Teodori yari umusirikari mu ngabo z’abaromani.Yari yaravukiye ariho muri Siliya.Yahowe Imana akiri muto,ahanini ari ukubera ko atigeze ahisha ko ari umukristu;nubwo uwabugaragazaga wese icyo gihe bamwicaga ako kanya.
Teodori babanje kumureka kubera ko bamukundaga cyane.Yari umusore w’imico myiza kandi agahorana umwete.
Byageze aho rero abatware be ntibashobora kwihanganira ubukristu bwe, nibwo bamufashe bamushyikiriza umucamanza.Nuko umucamanza atangira kumwuka inabi nyinshi,ati:’’cyo mbwira igituma ushirika ubwoba ukanga gusenga Imana z’abaromani!”Teodori ati: >,yungamo ati: >.
Nuko bamujugunya mu buroko ,babanje kumukubita cyane.Teodore ibyo ntibyamubabaza na gato,akomeza kwiririmbira asingiza Imana.Bakora uko bashoboye ngo bamuteshe ubukristu ariko aranga arabananira .Nuko bimaze kurambirana ,umujinya warabazonje,bamwica nabi cyane.Hari mu mwaka wa 304.


text:
Mako w’imyaka 25 ni umwuzukuru mukuru w’Umwami w’Abami w’u Buyapani, Akihito, agiye gushakana na Komuro ufite 25 bamenyanye ubwo bigaga muri kaminuza. Mu 2012, nibwo aba bombi bahuriye muri restaurant, icyo gihe bigaga muri International Christian University i Tokyo.
Itegeko ry’i Bwami mu Buyapani risaba igikomangomakazi gusiga umuryango agasanga umugabo we, agahita yamburwa inshingano yari ahafite. Ibiro by’i Bwami byatangaje ko imihango yose yo gushyingira Mako iri gutegurwa.
Ibiro Ntaramakuru, Associated Press, byatangaje ko itariki y’ubukwe izatangazwa nyuma ndetse umukwe n’umugeni bakuzuza inyandiko izashyikirizwa Umwami w’Abami n’umwamikazi.
Komuro wakoze mu bijyanye n’ubukerarugendo mu gace ka Fujisawa mu Majyepfo ya Tokyo, abajijwe ibijyanye n’ubukwe bwe yagize ati “ Ubu nta kintu nabivugaho , nzagira icyo mvuga mu mwanya ukwiriye.”
Si ubwa mbere bibaye kuko nyirasenge wa Mako mu 2005 nawe yashakanye n’umuntu usanzwe aba ari we wa mbere ukoze ibyo kuva mu muryango wa cyami akajya kuba umuturage usanzwe.
Ibyo byabaye mu gihe Sayako ari we mukobwa wenyine Umwami w’Abami Akihito yari yarabyaye washyingiwe na Yoshiki Kuroda. Ubukwe bwe ngo bwari buciriritse cyane kuko yatashye mu nzu y’icyumba kimwe agatangira kwigishwa guhaha, gutwara imodoka n’ibindi.
Umuryango w’i Bwami usigayemo abakobwa batanu batarashyingirwa nabo nibashakana n’abantu bo hanze bazahita bakurwa mu muryango, ibi bitera impungenge ko inshingano z’aho zazabura abazikora mu gihe baba bakomeje kugenda umusubizo. Ufite abanyamuryango 19 barimo ab’igitsina gore 14.
Akihito ufite imyaka 83, umwaka ushize yasabye kwegura ku mirimo ye kubera ko ubuzima butamwemerera kuba yakora akazi ke neza. Nta mwanzuro urafatwa kuko bitemewe kwegura ndetse ngo mu binyejana bibiri bishize ntabwo byigeze bibaho gusa iri tegeko rimaze imyaka myinshi riganirwaho rishobora guhindurwa.


text:
Umunsi mukuru wa Asomusiyo, Isabukuru y’imyaka 60, itangwa ry’Isakramentu ry’Ubusaseridoti, guha umugisha kiliziya yavuguruwe: ngibyo ibirori by’impurirane byo kuwa 15 Kanama 2012 byizihirijwe kuri paruwasi ya Rushaki, Diyosezi ya Byumba.
1. IMITERERE N’AMATEKA BYA PARUWASI RUSHAKI
Paruwasi Rushaki, yabanje kwitwa misiyoni ya Rushaki, yashinzwe kuwa 1 Mutarama 1952 n’Abapadiri bera (Pères blancs) ikaba iherereye mu karere ka Gicumbi, intara y’Amajyaruguru. Imbibi zayo zikora k’uturere twa Gicumbi, Gatsibo na Nyagatare, ndetse no ku gihugu cya Uganda. Ihana imbibi kandi n’aya maparuwasi: Byumba, Bungwe, Nyarurema na Nyagahanga. Iyi paruwasi ifite inkomoko kuri misiyoni ya Buhambe (Byumba y’ubu) nayo yavutse mu 1937, bityo iza kuvuka biturutse ku bapadiri Dejemeppe Arthur wari padiri mukuru wa misiyoni ya Buhambe na Paul Lavallart, bo bagize icyo gitekerezo banagishyira mubikorwa. Ni ku itariki yavuzwe haruguru Misiyoni ya Rushaki yashinzweho k’umugaragaro na Padiri Klerk afatanyije na padiri Bellomi, nabo baje gusimburwa mu 1953 na padiri Stany de Jambline wakomeje imirimo y’ikenurabushyo n’iyo kubaka Kiliziya ya paruwasi; ubu arizihiza isabukuru y’imyaka 90 y’amavuko kandi aracyari mu Rwanda i Kigali.
Kuri ubu, iyi paruwasi igabanyijemo amasantarali 5: Gitega, Gihengeri, Kiyombe, Mulindi na Rushaki; hari kandi amasikirisali 6 naho imiryango-remezo igera ku 127. Mu mabyiruka yayo Paruwasi Rushaki imaze kwibaruka iya Rukomo (1980) na Nyarurema(1986). Amateka atugaragariza ko abapadiri bagera kuri 13 aribo bamaze kuyobora iyi paruwasi: Père Klerk, Père Stany de Jambline, Abbé Alphonse NTEZIMANA, A. Godéfroid SUMBILI, A.Augustin NKERABIGWI, Père ARCELAY J.Eusebio, P.Bartch DETLEF, P.Arthur DEJEMEPPE, P.Walter GHERRI, A. Edouard SENTARURE, A. Materne HABUMUREMYI, A. Gérard HABUMUGABE na A. Gaudiose MURERAMANZI. Abapadiri bahavuka ni 13 barimo na Musenyeri Servilien NZAKAMWITA. Abafurere ni 5, ababikira ni 10. Kuri ubu ituwe n’abaturage bagera ku 78.877 muri bo abakristu gatolika bagera ku 28.827.
2. IBIRORI NYIRIZINA
Paruwasi Rushaki yitiriwe Bikira Mariya Umwamikazi w’isi (Regina mundi) ibaye ubukombe! Ni mu birori byo kwizihiza isabukuru y’imyaka 60 imaze ishinzwe byabaye kuwa 15 Kanama 2012. Umutako w’umwihariko w’iyo sabukuru ni padiri Augustin NZABONIMANA wakiriye ingabire y’Ubusaserdoti mu biganza by’Umwepiskopi wa Diyosezi ya Byumba, Nyiricyubahiro Musenyeri Servilien NZAKAMWITA. Ibyo birori by’impurirane byabanjirijwe n’umuhango wo guha umugisha ingoro ya paruwasi Rushaki nyuma y’aho ivugururiwe ku buryo bubereye ijisho koko. Indi mihango yakomereje mu Gitambo cy’Ukaristiya aho ubutumwa bwatanzwe ahanini bwari bwerekeye Yubile n’ubusaserdoti.
Abafashe ijambo bose bishimiye ibyiza byinshi Paruwasi Rushaki yagezeho muri iyi myaka imaze yamamaza Inkuru Nziza ya Kristu, n’ubwo urugendo rugomba gukomeza. Musenyeri Servilien, atangiza Isengesho Rikuru -Misa- yasabye imbaga kwishimira Yubile yabo no gusaba Imana ngo ikomeze kudutoramo abasaserdoti benshi, beza kandi ngo n’abo dufite ibakomeze mubutungane.
- Ijambo rya Padiri mukuru (A.Gaudiose) ryibanze kugushimira abagize uruhare mu gutegura uwo munsi harimo n’abitabiriye ubutumire. Yaboneyeho n’umwanya wo kwerekana ku buryo burambuye ishusho ya paruwasi ayobora, ibikorwa by’ingenzi ikenurabushyo ryibandaho, ibikorwa by’amajyambere paruwasi ifitemo uruhare ndetse n’ibibazo kuri ubu biyibereye imbogamizi bikwiye inkunga n’ubufatanye ; ariko cyane cyane ivugurura ry’amacumbi y’abapadiri n’ishyirwaho ry’ikigo cy’imyuga gifatika cyafasha urubyiruko kwiteza imbere.
- Padiri mushya nawe yunze mu ry’abamubanjirije ashima Imana yo Muremyi n’Umugenga, ashimira n’ababyeyi inshuti n’abamenyi kuko bagize uruhare rukomeye mu nzira ye yo kwiyegurira Imana. Nk’uko Umwepiskopi adahwema kubyibutsa, padiri Augustin nawe yashimangiye ko Ubusaserdoti ari ingabire koko ihabwa umugabo igasiba undi, bityo agasanga kuba Umusaserdoti hanze aha atari ibintu byoroshye n’ubwo rwose bishoboka. Asanga hari byinshi bigomba kubusigasira. Nibyo yavuze mu magambo akurikira : « Ubusaserdoti mbuhawe mu gihe kitoroshye, abantu barikugenda bahigika Imana, inabi ikiyongera, ubwirasi buri kugenda buhuma amaso abantu uhereye kubakomeye bakatubereye ijisho. Ibikorwa by’urukozasoni biri kugenda biheshwa agaciro ; umuryango uragenda wihunza inshingano z’ibanze zo kurerera Imana…abantu benshi bari kujarajara mu butumwa…Aha hantu hateye gutya niho ntumwe ! Nasezeranye kuzafatanya n’Umwepiskopi, mwumvira kandi mwubaha : ku muntu utiringira Imana ntibyoroshye, kuburyo atitonze yaseba, agasebya Kiliziya, umuryango n’u Rwanda ! Ariko njye nta bwoba kuko narabitojwe ndabitora kandi Nyagasani turi kumwe ; namwe mundi hafi. Ishema ryacu ni umusaraba wa Yezu Kristu, niwe uzadufasha gutsinda ibyo byose biri kugenda biganisha isi mu rwobo. Turasabwa rero kugengwa n’urukundo, twubaha Imana, twubahana kandi tunubaha ubutumwa bwa buri muntu muri sosiyete… Muzamfashe gusigasira no kubungabunga iri sakramentu mpawe ritwawe mukeso kameneka ubusa, byose muzabikore mu rukundo no mu gitinyiro cya Nyagasani. »
- Intumwa ya Leta y’u Rwanda mu birori yari Minisitiri w’Ubutegetsi bw’igihugu Bwana James MUSONI. Mu ijambo yagejeje ku bakristu bari aho, yabagejejeho intashyo ya Nyakubahwa Perezida wa Repubulika y’u Rwanda na we wari wifuje gufatanya n’Abanyarushaki kwizihiza ibyo birori ariko ntibishoboke kubera indi gahunda y’imirimo yagize. Minisitiri yavuze ko Perezida abasuhuza kandi ko anabifuriza ibirori byiza byo kwizihiza imyaka 60 paruwasi ya Rushaki imaze ishinzwe, kandi ko anazirikana igihe kinini yabanye n’abanyarushaki iwabo igihe yari ayoboye urugamba rwo kubohora igihugu cy’u Rwanda, akaba anabashimira uruhare bagize muri iyo gahunda y’ingirakamaro ku gihugu cyacu. Yakomeje nawe ubwe avuga ko nyuma y’imyaka 60 paruwasi Rushaki ishinzwe ari umunsi w’ibirori byo kwishimira ibyiza byinshi yagezeho bitagarukiye gusa kuri gahunda yo gufasha mu iyobokamana ahubwo no mu bindi bikorwa rusange by’amajyambere yagizemo uruhare. Ati « ikindi cyo kwishimira none ni kiliziya yahawe umugisha, ikaba ijyanye n’igihe tugezemo, uretse ko binagaragaza umuco mwiza wo kwishakamo ibisubizo kandi no gukorera umurimo w’Imana ahantu hasobanutse : ibi byose ni umuco mwiza wo kwiteza imbere no kwiha agaciro. »
Yishimiye ko Kiliziya n’abanyarwanda muri rusange bongeye kubona ingufu : itorwa ry’umusaserdoti Augustin NZABONIMANA. Mu butumwa bwe, Minisittiri yamwijeje ubufatanye bw’urwego rwa Leta. Yakomeje agira ati : « Turashimira ubufatanye hagati ya Leta na Kiliziya mu iterambere ry’igihugu cyacu, by’umwihariko turashimira Musenyeri Servilien NZAKAMWITA n’abamufasha umurava batugaragariza n’ubwitange bagira mu gufatanya n’inzego za Leta muri gahunda y’iterambere ry’abanyarwanda.» Abakristu muteraniye hano turabashimira cyane uruhare mwagize mu rugamba rwo kubohora igihugu cyacu, ayo mateka akomeze atwubakemo imbaraga zo kwiteza imbere, zo kwishakamo ibisubizo, zo gukomeza guharanira imiyoborere myiza aho turi twumve ko dufite uruhare mu miyoborere y’igihugu cyacu, duhore duharanira iyo miyoborere myiza n’iterambere ry’aho turi n’igihugu cyacu muri rusange, duharanira kugira ubumwe, kubungabunga umutekano wacu ndetse no gukomeza ibikorwa bidufasha kubona ibisubizo.» Yijeje ubuvugizi n’ubufatanye mu gushakira umuti bimwe mubibazo padiri mukuru yari yamugejejeho, binyuze k’ubuyobozi bw’Akarere n’ubw’Intara.
- Umwepiskopi yashimiye Abanyarushaki ari nako abifuriza kujya mbere mu bukristu no mu majyambere yubaka igihugu cyacu. Yashimiye by’umwihariko abayobozi b’u Rwanda, uri ku isonga akaba Perezida wa Repubulika Paul KAGAME, bitabiriye ubutumire ; ahangaha aboneraho gutuma Minisitiri Musoni ku mubwira ko we n’intama ze bamushima cyane, ubupfura yerekanye mu kwakira ubutumire no kuba yijeje kuzaza bidatinze. Yatanze ishusho rusange y’imbibi za Diyosezi igizwe n’amaparuwasi 17 muri yo 9 abarizwa mu ntara y’iburasirazuba, naho 8 mu majyaruguru. Ikenurabushyo rikorerwa muturere dutanu :Nyagatare, Gatsibo, Gicumbi, Rulindo na Burera agace gato. Mu ikenurabushyo aragira ati: “ Twibanda k’urubyiruko, kandi koko reka rugire umwanya mu ikenurabushyo ryacu nirwo Rwanda rw’ejo, nibo tuzaraga iki gihugu cyacu. Ibi tubigira mu mashyirahamwe anyuranye ndetse no mu miryango ya Agisiyo gatolika (action catholique) y’urubyiruko, mu matsinda menshi arwanya indwara z’ibyorezo nka sida, kimwe n’aharanira amahoro cyangwa se na none ayibumbiye mu mikino ; tukabigisha indangagaciro harimo no kwirinda ibiyobyabwenge, tunabahatira kumenya gukora. Ari nayo mpamvu Leta yashinze amashuri y’imyuga iciriritse hirya no hino kimwe no muri iyi paruwasi . Icyifuzo cyacu ni ugukomeza iryo shuri maze bamara no kwiga tukabatoza kujya mu mirimo. » Musenyeri yatangaje ko muri iryo kenurabushyo hari na gahunda yatangiwe yo kwita k’umuryango binyuze mucyo bise Ihuriro ry’ingo. Hamaze kwandikwa ingo zirenga ibihumbi bitatu zigamije gushyigikira ko ubukristu n’amajyambere byombi bitangirira mu rugo. Iyo gahunda kimwe n’imiryango-remezo bifite umurongo wo guharanira ko indangagaciro za gikristu n’iza sosiyete zihera mu rugo.
Mungorane abashinzwe ikenurabushyo bahura nazo, nk’uko Umushumba yabigaragaje ni idindira ry’amajyambere muri kariya gace kubera ko byinshi mu bikorwa byakayazanye byangiritse mu ntambara, dore ko ari naho urugamba rwatangiriye, ni ukuvuga mu mbibi za Diyosezi ya Byumba. Ibi byamuteye gusaba ubufatanye mu gusana byinshi harimo nk’amashuri, amavuriro, insengero; uretse ko hari n’ibindi bikorwa byo guteza imbere abanyantege nkeya -nk’abamugaye- bigikeneye ubufasha. Yakomeje agaragaza amikoro make ya Caritas ya diyosezi mu gihe bateganyaga kubaka ibigo byakira abafite indwara zidakira nka sida - kuri ubu hari bibiri (Nyarurema na Bungwe)- mu rwego rwo kubegera, kubavuza no kubahumuriza aho kubaha akato. Yakomeje asabira Abanyarushaki kongererwa ingufu z’umuriro w’amashanyarazi ndetse no guhabwa umuhanda wa kaburimbo uhuza Gicumbi na Nyagatare unyuze aho Rushaki, mu rwego rwo kwihutisha amajyambere. Yasoje ashima ubufatanye buranga Leta na Kiliziya, anizeza ubuyobozi bwite bwa Leta gukomeza ubwo bufatanye.
Yasoje ibirori by’umunsi atanga umugisha wa gishumba.
Fratri Faustin SENZOGA, Byumba


text:
Batemberejwe i kuzimu– 7 bo mu rubyiruko rwa Colombiya (igice cya 4)
Nyuma yaho, Umwami yatweretse umuntu wishe abantu 6. Abo bantu batandatu bari bamuzengutse bamubwira bati: “ni amakosa yawe kuba turi hano. Ni amakosa yawe! » Uwo mwicanyi akajya agerageza gufunga amatwi kuko atashakaga kubumva ariko ntabibashe kuko i kuzimu « sens » zirakora cyane kuruta kw’isi.
Imyuka y’aho hantu yarembejwe cyane n’inyota itabasha kwihanganirwa. Kandi nta wabasha guhaza iyo nyota. Iyo myuka iba ireba hagati mu birimi by’umuriro ibijya kuba nk’inzuzi z’amazi noneho bagerageza ngo begere za nzuzi zigahinduka umuriro. Babona kandi ibiti byiza biriho imbuto zikajya zigwa muri ayo mazi bagerageza ngo bajye gufataho bagashya intoki, abadayimoni bakabaseka cyane.
Noneho Umwami atujyana ahandi hantu habi cyane kuruta aho twari tuvuye. Twabonye inyanja y’amazuku. Ku ruhande rumwe rw’iyo nyanja hari akandi kanyanja gato k’amazuku. Muri ko hari harimo ibihumbi n’ibihumbagiza by’imyuka yaborogaga cyane isaba imbabazi Imana. Baravugaga bati : Nyakubahwa Imana rwose tuvane aha hantu nubwo kaba akanya gato, rwose duhe amahirwe yo gusohokamo hano.
» Ariko, Umwami ntacyo yari kubikoraho kuko urubanza rwabo rwari rwararangiye.
Muri izo miliyoni zitabarika z’abantu Umwami yemeye ko turebamo umwe muri bo wari ufite igice cy’umubiri cyo hasi cyibijwe muri iyo nyanja. Umwami yatwemereye kumva no kumenya ibitekerezo bye. Izina ry’uwo muntu yitwaga Mark. « Natanga ibishoboka byose kugira ngo mbe mu mwanya murimo ubu. Natanga ibishoboka byose kugira ngo nsubire kw’isi nubwo waba umunota umwe gusa. Ntacyo byaba bimbwiye kuba umukene cyane, kurwara cyane, kwangwa cyane, kuba umukene wanyuma kw’isi, natanga ibishoboka byose kugira ngo ngaruke kw’isi, umunota umwe wonyine. » Yesu yasubije ibitekerezo by’uwo muntu aramubaza ati : « Mark, kuki ushaka gusubira kw’isi naho waba umunota umwe gusa ? » N’ijwi ry’amarira menshi kandi rifite agahinda yasubije Yesu ati : « Natanga ibishoboka byose kugira ngo nsubire kw’isi isegonda imwe gusa kugira go nihane nkizwe. »
Igihe Umwami Yesu yari amaze kwumva ayo magambo nabonye amaraso atemba mu bikomere bye, amaso ye yuzura amarira, aravuga ati : « Igihe cyararenze kuri wowe Mark ! inyo nizo buriri bwawe none kandi nizo wiyorosa. » Yesaya 14:11 . Umwami amaze kumubwira atyo arohama muri ya nyanja iteka ryose. Ikibabaje, iyo myuka nta byiringiro igifite.
Abari Kwisi bonyine, nitwebwe gusa dufite ayo mahirwe yo kwihana no kujya mw’ijuru tujyanye n’umwami wacu Yesu Kristo. Gira bwangu wihane ugifite uburyo.
Birakomeza...
Kiyange Adda- Darlene yabishyize mu Kinyarwanda.


text:
Umutesi Oliviette ni umubwirizabutumwa ugenda uvuga ubutumwa mu nzira ku bo ahuye nabo no mu ngo. Rimwe na rimwe usanga ari kumwe n’umwana we w’umukobwa uri munsi y’imyaka icumi kandi agahamya ko akurikije uko yamutoje nawe azavamo umubwirizabutumwa w’ejo.
Kwigisha abana kuva bakiri bato : Oliviette avuga ko iyo atwite atangira kwigisha umwana we asoma inyandiko zabugenewe no kumuririmbira ku buryo atangira gukura afite inzira azagenderaho.
Kwigisha abana bakiri bato bagakura bazi Bibiliya Oliviette avuga ko bimufasha kurera abana be neza kandi bikamworohereza mu kazi akora k’ivugabutumwa, kuko bituma atagira ipfunwe ryo kubwira abandi uburyo bwiza bwo kurera abana babo bagakura bazi Imana.
Guha umwana amahirwe yo kwihitiramo : Oliviette avuga ko abana be abaha uburenganzira bwo kwihitiramo aho bazasengera bitewe naho bakunda gusa we agakora akazi ko kubatoza ibyo Ijambo ry’Imana risaba.
Kwita ku rugo rwawe : Oliviette avuga ko iyo wita ku bana ntubatererane witwaje ko wagiye mu ivugabutumwa cyangwa se mu kandi kazi, bituma abana bumva ko akazi ukora ari keza kuko katababuza uburenganzira bwabo bwo kuba bagufite nk’umubyeyi, bityo nabo bakifuza kuzakora akazi nk’ako ababyeyi babo bakora.
Kuba umukristokazi nyawe : Oliviette avuga ko mbere na mbere Imana izabaza ababyeyi urubyaro n’urugo yabahaye. Bityo rero abantu bitwaza amasengesho n’ivugabutumwa bagasiga ingo zabo ntibaziteho biba ari uguteshuka ku nshingano z’ubukirisito. Oliviette ati :“Ntabwo wajya kwigisha abantu ngo bubahe abagabo babo wowe iwawe utabikora cyangwa ngo ubigishe kurera abana neza kandi nawe abawe utabitaho”
Gukoresha neza ibiruhuko na week end : Iyo ari muri biruhuko Oliviette avuga ko aba afite umwanya uhagije kuko abana bamufasha akazi kandi akabona umwanya uhagije wo kubaganiriza ku ijambo ry’Imana, bityo nawe akabona umwanya wo kuvuga ubutumwa ndeste rimwe na rimwe akajyana n’abana be kuko yabibatoje kandi akabona babikunda.
Urwego News
Imyororokere
Uko watoza umwana kuba umuvugabutumwa
Umutesi Oliviette ni umubwirizabutumwa ugenda uvuga ubutumwa mu nzira ku bo ahuye nabo no mu ngo. Rimwe na rimwe usanga ari kumwe n’umwana we w’umukobwa uri munsi y’imyaka icumi kandi agahamya ko akurikije uko yamutoje nawe azavamo umubwirizabutumwa w’ejo.


text:
Hari imyizerere iriho ndetse yahozeho mu gihe cy’intumwa igamije ko kuyobya abantu kugira ngo ntibazabane n’Imana. Kuva umuntu yashyirwa mw’isi, ni umugambi wa satani yuko abantu batabana n’Imana. Kubera iyo mpamvu Satani akora uko ashoboye kugira ayobye abantu, atazahanwa wenyine.
Nyamara biragaraga guhera mu kubyarwa ubwa kabiri k’umunyabyaha, hari ibyo akora nibyo Imana ikora (cyangwa yakoze kera) ARI nayo mpamvu abantu bose batabyawe ubwa kabiri.
Umwuka w’Imana agenderera umutima w’umunyabyaha akamwereka ibyaha bye uko biri, kandi akamwumvisha ko adafitanye amahoro n’Imana. Umunyabyaha agahitamo KWINANGIRA umutima cyangwa KUMVIRA Umwuka Wera. Ni AMAHITAMO y’umunyabyaha kandi icyo ni IGIKORWA kuko abumvira, bakihana, bakizera Umwana w’Imana wahindutse icyaha kubwacu ( 2 Kor 5:21) ngo abapfire BARABABARIRWA bagahindurwa ibyaremwe BISHYA (2 Kor 5:17).
Gukizwa, ariko kubyarwa ubwa kabiri ni IMPANO y’Imana, tubona TWIHANNYE ndetse (kuko birajyana) TUKANIZERA ko Yesu yadupfiriye mu cyimbo cyacu (Efes 2:8-9) ngo tubabarirwe.
Mpereye kuri iki cyo kuvuka ubwa kabiri kubera ko NIZERA ntashidikanya ko umuntu utarabyawe ubwa kabiri atanesha isi kandi ATAKIRANUKIRA Imana ndetse atanabona n’Ubwami bw’Imana (Yoh 3:3).
1 Yoh 5:
4 Kuko ((icyabyawe n’Imana)) cyose kinesha iby’isi, kandi uku ni ko kunesha kwanesheje iby’isi, ni ukwizera kwacu.
5 Ni nde unesha iby’isi, keretse uwizera yuko Yesu ari Umwana w’Imana?
Iyo umuntu amaze kubyarwa ubwa kabiri yanga gukora ibyo Imana yanga, agakunda gukora ibyo Imana ikunda inashaka – aribyo itegeka Abana bayo GUKORA. Nibyo gutunganira Imana – NIKO gukiranuka – mu yandi magambo uwari umunyabyaha atangira:
*Kugendera mu mirimo myiza:
2 Tim 2:21
“Nuko rero umuntu NIYIYEZA akitandukanya n’ibidatunganye, azaba abaye ikintu cyo GUKORESHWA iby’icyubahiro CYEJEJWE, kigirira nyiracyo umumaro kandi cyatunganirijwe IMIRIMO MYIZA yose.”
Efes 2:10
“Kuko turi abo yaremye ituremeye IMIRIMO MYIZA muri Kristo Yesu, iyo Imana yiteguriye kera kugira ngo tuyigenderemo.”
* Kwera imbuto nziza NIKO (((gukora))) IMIRIMO MYIZA:
Efes 5:9
“Kuko IMBUTO z’umucyo ari (((ingeso nziza))) zose no ((GUKIRANUKA)) n’UKURI.”
Mat 3:8
“Nuko mwere IMBUTO zikwiriye abihannye. ”
Mat 7:18
“Igiti CYIZA ntikibasha kwera IMBUTO mbi, kandi n’igiti KIBI ntikibasha kwera imbuto NZIZA.”
Mat 7:20
“Nuko muzabamenyera ku MBUTO zabo.”
Muzabamenyera ku mbuto ariyo mirimo yabo myiza, nicyo gitandukanya uwizeye Yesu Kristo n’uwizera ibindi cyangwa utizera.
Yoh 15:8
“Ibyo ni byo BYUBAHISHA Data, ni uko mwera IMBUTO NYINSHI, mukaba (((abigishwa))) banjye.
* Atangira no gukunda Imana n’abagenzi be
Mat 22
37 Na we aramusubiza ati” ‘Ukundishe Uwiteka, Imana yawe umutima wawe wose n’ubugingo bwawe bwose n’ubwenge bwawe bwose.’
39 N’irya kabiri rihwanye na ryo ngiri ‘Ukunde mugenzi wawe nk’uko wikunda.’
Yoh 14:21
“Ufite amategeko yanjye AKAYITONDERA ni we ((UKUNDA)), kandi unkunda azakundwa na Data, nanjye nzamukunda mwiyereke.”
__
Iyi mirimo YOSE n’amategeko y’Imana ni Umukristo UBIKORA, niwe bisohoreraho ariko akenera izindi mbaraga kubera afite abanzi bamugenza amanywa n’Ijoro bashaka ko yagwa akayivamo. Abo ni ISI, umubiri n’umwanzi satani. Ahora ari ku rugamba (Yak 1:12), akenera intwaro zose z’Imana (Efes 6:12-18) no kuyoborwa n’Umwuka Wera (Gal 5:16) kugira ngo agume mu GUKIRANUKA.
Umukristo ategetswe gukora kandi AGAKORA imirimo MYIZA kugira ngo akiranukire Imana. Ntahanditse ko adamarara cyangwa agendera mu nzira mbi, akiberaho uko ashaka maze Imana igakomeza kumubaraho GUKIRANUKA. Ubwo bwishingizi bw’abakora ibyangwa n’Uwiteka bategereje ko Imana ibabaraho gukiranuka butangwa na satani kandi bazabana nawe mu buturo bubi bw’iteka.
Luk 6:46
“Mumpamagarira iki muti ‘Databuja, Databuja’, nyamara NTIMUKORE ibyo mvuga?”
Mat 7:21
“Umuntu wese umbwira ati ‘Mwami, Mwami’, si we uzinjira mu bwami bwo mu ijuru, keretse UKORA ibyo Data wo mu ijuru ASHAKA.”
Mat 10:12
Uhereye ku gihe cya Yohana Umubatiza ukageza none, UBWAMI bwo mu ijuru (((buratwaranirwa))), intwarane zibugishamo imbaraga.
Yak 2:20
Wa muntu utagira umumaro we, ntuzi yuko kwizera kutagira imirimo ari impfabusa?
Uyu munsi ndakwinginga kubw’imbabazi z’Imana niba utaravuka ubwa kabiri, urabizi neza ko utarava mu byaha, ndagusabye ushake kumvira Umwuka azaguha KWIHANA nyakuri,ubabarirwe ibyaha maze uzatahe mu rurembo Siyoni. Inshuro nyinshi wumvise Ubutumwa bukagutera ubwoba, uvuga ko uzahinduka ARIKO nturahinduka. Wiyemeze kuva mu byakubase maze umutima wawe uwegurire uwakuremye.
Gehinomu n’imbi. Yuzuye abantu Imana ikunda Ariko bo bayanze. Hindukirira Imana.
Imana iguhe umugisha kandi Umwuka nakuyobora ubisangize n’abandi.


text:
PSF itangaza ibi mu gihe ubuyobozi bw’umujyi wa Kigali bwahaye amezi atatu, ba rwiyemezamirimo n’imiryango itegamiye kuri leta, bakorera mu nzu zagenewe guturwamo, yo kuba bahimutse bakajya gukorera mu nzu zagenewe gukorerwamo ubucuruzi.
Gerald Mukubu, umuvugizi wa PSF agira ati “Twese tugomba kubahiriza igishushanyombonera cy’umujyi wa Kigali. Kubera ibyo rero abakorera ubucuruzi ahagenewe guturwa basabwa kwimukira mu nzu zagenewe gucururizwamo.”
Ntiyemeranya n’abavuga ko umujyi wa Kigali waba uri kureba inyungu z’abikorera bakakaye bamaze kubaka imiturirwa muri uwo mujyi.
Agira ati “Ntawe duheza mu buvugizi mu mijyanye ba ‘business’! Dukora ubuvugizi aho bikenewe tutarinze kureba uko ubucuruzi bwe bungana.”
Akomeza avuga ko kandi kwimura abo bacuruzi bakorera mu nzu zagenewe guturwamo ari uburyo bwiza bwo kubungabunga umutekano no kubona ahantu hisanzuye ho gukorera.
Umujyi wa Kigali utangaza ko wabaruye abikorera babarirwa muri 968 bagomba kwimuka aho bakorera. Kandi ngo baranabimenyeshejwe.
Akarere ka Gasabo gafite abikorera bakorera mu nzu zagenewe guturwamo babarirwa muri 517. Nyarugenge afite abangana na 356 naho Kicukiro yo ni 95 bagomba kwimuka.
Bisabizwa Parfait, umuyobozi wungirije w’Umujyi wa Kigali, ushinzwe iterambere ry’ubukungu atangaza ko abazimuka bose bazerekwa aho bimukira hajyanye n’ubushobozi bwabo.
Agora ati “Buri mucuruzi azerekwa aho yimukira kandi ajye mu nzu y’ubucuruzi ijyanye n’ubushobozi bwe.”
Umujyi wa Kigali uzi neza ko icyatumye abikorera batandukanye bajya gukorera mu nzu zagenewe guturwamo ariko andi mau yagenewe ubucuruzi yari ahenze.
Aha niho Busabizwa ahera ahamagarira abafite amazu y’ubucuruzi kugabanya ibiciro.
Agira ati “Turi kuvugana na ba nyir’amazu y’ubucuruzi kugira ngo bagabanye ibiciro byo gukodesha kandi turizera ko tuzagera ku mwanzuro.”
Gusa ariko abikorera batandukanye bavuga ko batemeranywa n’icyo cyemezo cy’umujyi wa Kigali; nkuko umuntu utifuje ko izina rye ritangazwa, ukorera muri “restaurant” yitwa Ogopogo ikorera ku Kimihurura, abisobanura.
Agira ati “Iki cyemezo ntabwo kitunyuze. Dufite abakiliya benshi hano. Kwimura ‘business’ yacu bizatugiraho ingaruka.
Ibitekerezo ( 2 )
Byiza cyane icyo rwose ni cyifuzo cyiza kigali city yafashe nibyo nta gukorera mu mazu yo guturamo hari amazu menshi yo gukoreramo ubu. ibyo byanatumenye amazu aturwamo azamurwa igiciro cyane kubera abo bayakodesha kugirango bayakoreremo,ubu mu Rwanda cyane muri kigali hari amazu meza yo gukoreramo kuburyo nta mamvu wajya ahantu mugikari kujya kuhashaka service ya NGO akenshu ubundi nizo nyinshi usanga zirimo gukorera muri ayo mazu. abantu bakoze investment yo kubaka amazu yo gukorerwamo rero nta mpamvu babura abayakorermo kandi bahari . nibyo cyane turabishigikiye bave mu mazu aturwamo bagane ibiro byiza kandi byubatse neza bigendanye nibiro.
Nimuhere kuri olleh rwanda network mwimura mbemere


text:
Ubuhamya: Uko nabonye umufasha turi kumwe ubu (mama Sheja): Mupenzi Mitali Eugene ( Igice cya 3)
Umufasha wanjye (Mama Sheja) twari dusanzwe tuziranye ariko ntabwo twavugaga ibyo ubucuti numvaga ari nkamushiki wanjye twahuriye muri famille ahantu kandi nawe yarazi ko mfite inshuti binapfuye yarabimenye. Ariko nkumva ibyo gukundana nawe numvaga nta bindimo. Naranamutinyaga pe! Yewe hari n’umuhanuzi wambwiye ibyanjye nawe ndabipinga cyane.
Ngitangira gukundana n’umukobwa wa mbere nibwo abo bahanuzi bantangiye. Nyuma yaho nagerageje gukunda nʾabandi ariko biranga. Byageze igihe numva mfashe umwanzuro wo kwihorera abakobwa bose. Mara iminsi ncecetse gusa. Ariko bigezeho numva ndashaka kuva mubahungu kuko ntamuntu nari mfite nsiga inyuma.
Murabyumva namwe. Kandi amafaranga wenda atari menshi nari nyafite kuko numvaga nakora ubukwe igihe cyose mbishakiye. Imana ni hatari hari igihe iguha kimwe igatwara ikindi. Ariko byagenze igihe numva kuba ingaragu (celibataire) ndabihaze peee! Noneho ndasenga ureke byabindi byo kwiyemera ngo abakobwa bariho. Narasenze mbwira Imana ko naniwe kandi ko nshaka ko inshyigikira muri gahunda ndimo! Umukobwa wanyuma nafatiyeho icyemezo nari mfite 6,000,000Rwf. Aya mafaranga ampfira ubusa mu bintu ntazi. Icyakora icyo nibuka nuko muri ayo mafaranga naguzemo ikibanza i Bugesera, umuntu tukiguze musigaramo andi make dusezerana umunsi wo kuza kuyatwara. Wa munsi ugeze araza duhurira aho bategera imodoka hafi y’aho nakoreraga, arambaza ati ese nan’ubu nta mukobwa urongera kubona? Ndamubwira nti nabivuyemo, keretse mwebwe abagabo nimundambagiriza. Arambaza ngo nkurangire? Nti yego.
Arambwira ati hari umukobwa nzi, ni umuyobozi wa korali yaho nkuru yitwa Jacky ati ariko nkurikije uko nkuzi n’uko nawe muzi ndabona mwazahuza, mukubaka urugo rwiza rwubaha Imana. Nti ese ufite numero ye? Ati ndayifite! Arayimpa mbona ni wa Jacky twigeze guhurira muri famille ahantu. Ariko sinamwereka ko nari nsanzwe nziranye na Jacky.
Uwo mugabo twaguze ikibanza nahise muha amafaranga nari musigayemo aragenda. Ndagenda njya ku izamu kuko najyaga gukora ku bitaro muri weekend. Ngeze mu marembo y’ibitaro mpita mpura n’undi muntu twabanye kera ku bitaro igihe nari ndwariyemo, ambonye ngenda nʾamaguru arumirwa, ahita ahagarara kuko yamperuka bansunika mu kagare. Turaganira agiye kugenda arambaza ati ariko nturashaka? Nti oya! Nti ariko uzabe unandebera uwazambera umugeni kuko kwirambagiriza byarananiye.
Yari umuyobozi mu itorero, arambwira ngo nzajye kumusura nti nzaza. Arambwira ati ariko i Kigali niho hari abageni. Nti ngaho ndangira, kuko njyewe abakobwa twarashwanye nabivuyemo. Arambwira ati hari korali iherutse kuza kuvuga ubutumwa iwacu ku rusengero. Arambwira ati harimo umukobwa ari nawe muyobozi wayo yaranshimishije pe! Ati ni umurokore azi ubwenge busanzwe kandi yubaha Imana. Ati niba bataramutwara simbizi ati ariko uramutse ugize amahirwe yo kumubona akazakubera umufasha waba usubijwe.
Nti uwo niwe nshaka. Nkimara kuvugana n’uwo, mbona undi mugabo w’iwacu mu gace mvikamo, yari yazanye umugore kubyara. Uwo mugabo nawe arambwira ati ariko iwacu aho nsengera dufite umukobwa w’umudiakoni, njye niwe muntu nakurangira rwose. Ati abandi ntakigenda cyabo nta gakiza kabarimo. Nkomeje nganira n’uwo, nawe arambaza ati ariko nan’ubu pe, ibyo kuduha fanta warabiretse. Ubwo nawe mpita mwaka numero z’uwo mukobwa yambwiraga. Amazina y’uwo mukobwa arayayoberwa ati nanditseho Presidente kuri numero ye, arayimpa nyishyizemo mbona ni iya wa Jacky. Numva mpise ngira ubwoba cyane, kuko nari maze kumubwirwa n’abantu 3 batandukanye kandi bataziranye. Numva ndumiwe ariko muhisha ko muzi.
Aragenda nanjye nsubira ku bitaro ku kazi kuko nari naraye izamu. Murumva ko mu mugoroba umwe abantu batatu bataziranye banyibasiye bambwira umugeni umwe.
Ibyo nabyo murumva ko nabyo ubwabyo byari igitangaza! Bwarakeye mva ku izamu ndataha njya aho nabaga. Ku cyumweru nagiye guteranira ku rusengero rw’aho yasengeraga, mbwira Imana nti Mana ndashaka ko mubona tukavugana nibura 1 imwe ku rusengero kandi yizane ntamuhamagaye. Nagezeyo iteraniro ryatangiye nsanga Jacky ari hanze ari kumwe n’undi mudiyakoni barimo kuvugana kuri gahunda yo kwakira abashyitsi. Ahita aza kundamutsa anyishimiye arambwira ngo karibu.
Ndikiriza! Tuvuganaho gato ahita agenda asubira mubyo bari barimo. Ngiye gutaha mbona aje kunsezeraho nuko ndagenda. Nijoro nararyamye mbura ibitotsi kubera impamvu ntazi. Ndabyuka saa munani z’ijoro njya gusenga ariko numva sicyo kibazo nkomeza guhagarika umutima. Mu rukerera ndabyuka njya gusenga mbwira Imana ko numva nshaka ko inshyigikira kuko kuba jyenyine byananiye kandi ko nshaka umufasha wo kumfasha mu buzima nsigaje ku isi.
Mbwira Yesu ko Jacky mutinya kubera amahame agira, ko ariko ngiye kumusaba gahunda ngo tuganire bitarenze uwo munsi. Kandi mbwira Yesu ko ngiye kumusaba urukundo kandi ko nshaka ikimenyetso ko ariwe uzaba umufasha wanjye. Icya mbere numvaga nifuza ko Jacky azambera umufasha. Mbwira Yesu nti ndifuza ko abyemera cyangwa akampakanira. Sinshaka ibintu byo kugenda ngo nzagaruke. Abinyemerere cyangwa abyange ariko nambwira ngo ningende azansubiza ndahita menya ko atari we. Kandi sinzongera kumuvugisha ukundi kuri iyi ngingo.
Mu kanya saa kumi n’ibyiri n’igice ziba zirageze ndamuhamagara. Yaranyitabye ndamubwira nti ese tanti ko ngushaka! Nari tonton nawe ari tantine kubera abana bo muri ya famille twahuriragamo uko batwitaga niko natwe twitanaga. Ndamumubaza nti ese nzakubona gute? Nti mpa gahunda uboneka gute? Ati mboneka nyuma y’akazi ariko uyu munsi ntabwo mboneka mfite inama ya korali, ati ariko saa sita ngira akaruhuko k’isaha imwe ku kazi waza ntakibazo.
Ndamubwira ngo ndaza saa sita! Ati ntakibazo. Twamaze kuvuga na gutyo mpita nsinzira ibitotsi byinshi cyane. Ku buryo ntananyweye icyayi ndaryama kugeza saa tanu z’amanywa nkangukira hejuru ngira ngo isaha twahanye nayishe. Nditegura ndagenda, ngeze hafi y’aho yakoreraga kuko ntari mpazi neza, yaranyoboye. Musanga ku kazi ndamubwira nti ndashaka ko tujya ahantu nkakubwira icyo ngushakira, ati ndabyemeye.
Turagenda tujya ahantu muri cafe resto turicara ndamubwira nti rero nagira ngo ngusabe ibintu bibiri ; uranyemerera mbikubwire? Ati yego. Naramubwiye nti icya mbere ndifuza ko unyemerera tugasangira. Icya kabiri naramubwiye nti nyuma yo gusangira urampa nibura iminota 30 tuganire. Arambwira ati ntakibazo, turagenda turiyarurira, turafungura. Turangije, ndamubwira nti uyu munsi naraye nabi ku buryo ntigeze no gutora agatotsi byambereye ikibazo. Naraye ntasinziriye! Rero naje kugenzura nsanga impamvu yabiteye ari uko ngukunda kandi nkaba ntarabikubwiye ngo menye icyo ubitekerezaho, akaba aribyo bintu biri kumbuza amahoro cyane kandi ntabwo nifuzaga ko twakundana mu kigare. Nti ndifuza ko wazambera umufasha none mbwira niba ubona ntacyo bigutwaye. Umbwire ko ubyemeye cyangwa ko utabyemeye wenda ufite undi. Cyangwa se ko wumva twaba inshuti zisanzwe ibyo kubana nk’umugore n’umugabo bitarimo.
Ndamubwira nti igisubizo umpa kiranyura. Ibyo kumbwira ko tugiye kubisengera byo simbishaka. Arandeba mbona azenze amarira mu maso arambwira ati erega sinagushakira ikintu kibi. Kuko ikintu cyakubuza amahoro sinakikwifuriza genda usinzire, niba utari ukibasha kurya urye ibyo ushaka byose ndabyemeye.
Ndahaguruka ndamuhobera ndamubwira nti Yesu aguhe umugisha. Hari ku itariki 10/8/2009, dutangira umushinga w’ubukwe kugeza dukoze ubukwe le21/8/2010. Ubu turaho turashima Yesu watwubakiye urugo rwiza, ubu tumaze kubyara abana 3 b’abakobwa kandi ibintu byose turabifatanya nk’abagenzi bajya mu ijuru. Twarubatse dufite inzu Imana yaduhaye.
Gusa icyo nabwira urubyiruko nuko mugomba kugira Yesu inshuti yanyu, mukisanzura kuri Yesu nk’uko umuririmbyi w’indirimbo ya 60 mu gushimisha wavuze ngo “Bwira Yesu byose, ni inshuti yawe!” Pawulo nawe ati: “Dushobozwa byose na Kristo uduha imbaraga!” (Abafilipi 4.13).
Mupenzi Mitali Eugene
Niba utarabashije gusoma igice cya 1 kanda hano kugirango ugisome:
http://www.agakiza.org/ecrire/?exec=article&id_article=4195
Igice cya 2:
http://www.agakiza.org/ecrire/?exec=article&id_article=4207


text:
Mu myaka umunani ishize umubare w’abava mu mashuri wiyongeryeho 12,3%. Mu mwaka wa mbere n’uwa gatanu ubanziriza uwa nyuma ni ho haboneka umubare munini w’abava mu mashuri aho abavuye mu mwaka wa gatanu mu 2004 bangana na 27% mu gihugu hose. Impamvu zitangwa n’abarimu ngo ni ubukene mu miryango, ubujiji ndetse n’ubupfubyi.
Mu 1997-1998 abana bavaga mu mashuri abanza bari 5,5 % mu gihe mu mwaka ushize wa 2004 bagera kuri 17,8%. Iyo mibare tuyikesha Minisiteri
y’Uburezi, n’ubwo kuyibona bitoroshye. Mu ntara ya Ruhengeri honyine abava mu mashuri abanza baragera kuri 23%, naho Byumba baragera kuri 21%.
Aho mu mamajyaruguru y’u Rwanda ni ho usanga umubare munini w’abana bakora imirimo ibahesha udufaranga. Muri iyo mirimo harimo nko kwikorera amatafari n’amategura, gusarura icyayi ndetse no kuragira. Muri izo ntara abana bakorera amafaranga kuva mu myaka umunani. Iyo ubabajije bakubwira ko biterwa n’uko ababyeyi babo badafite amasambu yo guhinga, bakaba bagomba gukora kugira ngo bashobore kubona amaramuko. Umuco wo gukoresha abana bahembwa make ukaba utuma ababyeyi babo bitaborohera kubona imirimo
bagahitamo kohereza abana.
Usibye abavuye mu mashuri, mu biga naho harimo abakora bene iyo mirimo kugira ngo babone udukoresho tw’ishuri ndetse banunganire ababyeyi mu kubona icyo kurya. Ibyo bikaba bituma n’abari mu ishuri badakurikirana neza amasomo.
Igitangaje cyane muri ibyo ni uko mu 2004, nyuma y’amatora ya Perezida wa Repuburika, ari bwo byatangajwe ko abana bo mu mashuri abanza bagomba kwigira ubuntu. Mu cyaro abana batangaga amafaranga 300 ku mwaka, ni ukuvuga
igice cy‘Idolari ry’Abanyamerika. Kuyavanaho nta cyo byari guhindura n’ubundi ku bijyanye no kwongera umubare w’abana biga mu mashuri abanza.
Gusa icyagiye kigaragara ni uko ku bigo byinshi hagiye hashyirwaho amafaranga y’agahimbazamusyi k’abarimu bitewe n’uko hari igihe imishahara yabo itinda. Ibindi bigo byagiye bishyiraho amafaranga yo gusana cyangwa kubaka ibindi byumba, na byo ntibinakorwe. Hari naho ibikoresho bitinda kwoherezwa mu mashuri abanza, bikaba ngombwa ko ababyeyi basabwa kubigura.
Ibyo bose byatumye amafaranga abana batanga mu mashuri abanza aba menshi cyane kurenza ayari
asanzwe y’ishuri. Mu bigo bimwe na bimwe amafaranga y’ishuri mu mashuri abanza yikubye inshuro 10. Bityo umuntu akaba yakwemeza ko amashuri abanza mu Rwanda atari ubuntu nk’uko biririmbwa. Ibyo kandi binyuranyije n’itegeko-nshinga kuko rivuga ko buri mwana wese mu Rwanda afite uburenganzira bwo kwiga amashuri abanza.
Amakuru dukesha bamwe mu bakozi ba Minisiteri y’uburezi batashatse ko tubatangaza avuga ko mu mashuri yisumbuye ho muri iki gihe imibare
y’abayajyamo bayatsindiye na yo igabanuka buri mwaka, kandi ko abayavamo bidatewe no gutsindwa na bo biyongera cyane. Bikaba ngo biruta kure mu
mashuri abanza.
Tubibutse ko mu kwiyamamaza kwa FPR Perezida Paul Kagame yijeje Abanyarwanda ko abana mu mashuri abanza n’imyaka itatu y’amashuri yisumbuye bizaba ku buntu. Kugeza ubu byavuye n’aho byari biri kuko ahubwo ayo mashuri yarushijeho guhenda cyane, ndetse hakaba nta n’icyizere cy’uko azagabanya ibiciro cyangwa ngo abana bazagere ubwo bigira ubuntu. Impamvu ikaba ari uko no kubona ibikoresho by’ibanze mu mashuri abanza, cyane cyane ayo mu cyaro, na byo bikiri
ingorabahizi.
Ikigaragara ni uko politike y’uburezi mu Rwanda itizwe neza, cyangwa se uburezi bukaba butari mu bihangayikishije cyane Leta. Icyo Leta itagomba kwibagirwa ni uko umubare w’abaturage wiyongera, kandi abo baturage bakaba badashobora kuba umutungo w’igihugu - nk’uko ibyemeza - ari injiji. Aho kuba umutungo ahubwo bazaba umutwaro.


text:
Peace yinjiye muri Label nshya ahita ashyira hanze amashusho ya ‘Turi Beza’
Jolis Peace umwe mu bahanzi bahagarariye u Rwanda mu irushanwa rya Tusker Project Fame ya 6, yashyize hanze amashusho y’indirimbo ‘Turi Beza’ nyuma yo gusinya muri Label ya Alpha Entertainment.
Uyu muhanzi uhamya ko amaze kunguka ubumenyi bukomeye muri muzika yabwiye IGIHE ko ari amahirwe akomeye kuba abonye Label abarizwamo ndetse ko yizeye kuzayivanamo umusaruro ufatika.
Yagize ati, “Nari maze igihe nta Label mbarizwamo ariko kuba ninjiye muri Alpha Entertainment ndahamya ko hari impinduka nziza igihe kugaragara muri muzika yanjye ku ikubitiro nkaba nashyize hanze amashusho y’indirimbo ‘Turi Beza’”.
Peace yasobanuye ko gahunda nyinshi za muzika yananirwaga kwifasha abonye ugiye kujya amufasha ndetse na we azakora uko ashoboye kugira ngo abakunzi be batazongera kumubura.
Ati, “Hari ibintu byinshi byananiraga kwifasha, nko gutegura ibitaramo, amashusho y’indirimbo n’ibindi byinshi ariko kuva mbonye Label mbarizwamo nanjye ngiye kujya nkora iyo bwabaga sinjye kure y’abafana banjye ahubwo ndusheho kubaha ibihangano byiza”.
Nyuma y’amashusho ya Turi Beza, uyu musore arateganya gukora indi mishinga ndetse agashyira hanze amashusho ya zimwe mu ndirimbo ze za kera.
Label ya Alpha Entertainment yashinzwe na Alpha, umugabo wa Tonzi, Peace akaba ayihuriyemo na Phionah witabiriye TPF ya 6 ndetse na Hope wayegukanye.
REBA IYI NDIRIMBO HANO:
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Mu gihe nyampinga w’u Rwanda 2017 Iradukunda Elsa, ari mu ruzinduko rw’iminsi mike akorera mu ntara y’Uburengerazuba mu rwego rwo kunoza umushinga we yari yahize mbere y’uko atorerwa kuba Miss Rwanda,kuri ubu yamaze kuhahurira na Sonia Rolland wabaye Nyampinga w’Ubufaransa mu mwaka wa 2000.
Mu gihe nyampinga w’u Rwanda 2017 Iradukunda Elsa, ari mu ruzinduko rw’iminsi mike akorera mu ntara y’Uburengerazuba mu rwego rwo kunoza umushinga we yari yahize mbere y’uko atorerwa kuba Miss Rwanda,kuri ubu yamaze kuhahurira na Sonia Rolland wabaye Nyampinga w’Ubufaransa mu mwaka wa 2000.
Ubwo Miss Iradukunda yasuraga abakora imishinga itandukanye iganisha ku bikorerwa mu Rwanda kuri uyu wa kane, yabashije kubonana na Uwitonze Sonia Rolland bungurana ibitekerezo.
Sonia Rolland wari umaze igihe gito uvuye mu Rwanda akerekeza muri muri Burkina Faso mu Mujyi wa Ouagadougou mu mishinga ikomeye ari gukorera muri Afurika ariko nyuma akaza gusubira mu Bufaransa, kuri ubu biravugwa ko yaba yaje kunonosora umushinga we wa Filime ishingiye ku mateka yari yarasubitse.
Uyu Nyampinga w’Ubufaransa ari muri ibi bikorwa bye mu gihe mugenzi we Miss Iradukunda nawe akomeje kuzenguruka mu turere two mu ntara y’Uburengerazuba ikigamijwe ari ugushyira mu bikorwa imihigo yahize wo guteza imbere ibikorerwa mu Rwanda ubwo yahataniranga ikamba mu minsi ishize.
Ku munsi wa kabiri w’uruzinduko yagiriye muri iyi ntara yerekeje mu karere ka Rubavu aho yasuye ikigo cy’ishuri cya Lycee Notre damme d’Afrique de Nyundo n’ishuri rya muzika ryaho,mu kiganiro yatanze cyagarukaga ku ndagagaciro na kirazira bigomba kuranga urwo rubyiruko.
Aha ku ishuri yakiriwe n’abanyeshuri benshi cyane barimo n’ab’urungano rwe, bari kumwe n’umuyobozi w’iri shuri Souer Clementine Gasingizwa ndetse n’umuyobozi w’Akarere ka Rubavu wungirije ushinzwe imibereho myiza y’abaturage Marie Grace Uwampayizina n’abandi bayobozi babiri bo mu karere.
Ndacyayisenga Fred
Ibitekerezo
Aba ba Miss bacu ni byiza ko basuranye.Umwe yabaye miss Rwanda undi aba miss France.Ni ishema rikomeye cyane kuri bo.Gusa mujye mwibuka ko Ubwiza n'Ubuto bishira vuba cyane,tugasaza,tugapfa.Bible iravuga ngo :"Ubuto ni ubusa",Youth and prime of youth are futility" (Ecclesisates/Umubwiriza 11:10).Twese dusaza vuba.Niyo mpamvu Bible idusaba "gushaka imana tugifite imbaraga,aho kwibera mu byisi gusa(Ecclesisates/Umubwiriza 12:1).Ngirango mujya mubona abasore n'inkumi benshi b'abahamya ba Yehova,bali mu mihanda babwiriza ubwami bw'imana.Burya baba bakorera imana ku buntu,kugirango bazabone ubuzima bw'iteka mu isi nshya ivugwa muli 2 Peter 3:13).Muli iyo si,nta muntu uzongera gusaza cyangwa gupfa (Revelations 21:4).Ariko abibera mu byisi gusa,ntibakorere imana nkuko YESU yasize abidusabye muli Yohana 14:12,ntabwo bazabona ubuzima bw'iteka.Iyo bapfuye biba birangiye,nta kuzuka. Abantu bitanga bagakorera imana ku buntu,bazazuka ku munsi w'imperuka (Yohana 6:40). Byaba byiza na baliya ba miss bize Bible bagakorera imana.Ntibivuga ko nta kandi kazi bagomba gukora.Imana idusaba kuyikorera no kwikorera kugirango tubeho.Nubwo tubwiriza ubwami bw'imana ku buntu,dushaka umwanya wo kwikorera kugirango tubeho, nkuko intumwa za YESU zabigenzaga.Bisome muli Ibyakozwe 20:33. Kanda hano umusubize
Jya kubwiriza ahandi ureke abantu bahumeke izo versets zawe. Kanda hano umusubize


text:
Kayirebwa yizihije imyaka 70 mu gitaramo cy’ubwuzu i Kigali
Umuhanzikazi Cecile Kayirebwa yizihije imyaka 70 y’amavuko, ataramana n’abakunzi be mu gitaramo cyisanzuye kandi cyahaye ijambo uwifuzaga gutarama wese.
Iki gitaramo cyabereye muri Hotel Serena i Kigali ku mugoroba wo kuri iki Cyumweru tariki 20 Ugushyingo 2016, cyitabiriwe n’abantu babarirwa muri 500.
Cyari nk’igitaramo cyo mu muryango kuko nta ruhimbi rusumba imbuga rusange y’abataramyi rwari rwateguriwe abaririmbyi ( Stage), ahubwo abantu bose bari bicaye mu buryo buringaniye.
Hagati hagana imbere ni ho hari hasizwe akanya ku bahaguruka baririmba n’ababyina.
Kayirebwa agisohoka mu rwambariro, yahanitse ijwi aririmba “Indamukanyo”, abantu bose bahita bahaguruka bamugaragariza ko bamwishimiye, arabasuhuza maze akomeza kuririmba agana mu cyicaro cye, aho yari arangamiwe n’abataramyi.
Nk’uko byari biteguwe, umwanya munini wahariwe abakunzi ba Kayirebwa barimo abahanzi batandukanye bamuririmbiraga, bamwifuriza isabukuru nziza ndetse no gukomeza kuramba.
Muri abo, hari abaririmbaga indirimbo za Kayirebwa neza bamuhimbaza, ku buryo abantu benshi babanzaga gutekereza ko ari we uziririmbira ariko bagatungurwa.
Kayirebwa na we yanyuzagamo akabakira, maze imbaga y’abari bitabiriye iki gitaramo igahita itera hejuru, bamugaragariza ibyishimo n’urugwiro rwinshi.
Mu bakesheje iki gitaramo, harimo itorero “Inganzo Ngari” zaserutse kigitangira maze zisusurutsa abantu mu ndirimbo, umudiho n’umuhamirizo w’intore.
Mu buryo bw’umwihariko, Kayirebwa yari kumwe n’abahanzi bakuru kandi bakunzwe mu Rwanda nka Muyango, Mariya Yohana na Masamba Intore, bose bamuturaga indirimbo zabo ku isabukuru ye.
Mu bahanzi bakiri bato baje gushyigikira Kayirebwa, barimo Jules Sentore, Patrick Nyamitari, Sengabo, Deo Munyakazi n’umusizi Eric 1Key wavuze umuvugo mu rurimi rw’Igifaransa.
Kayirebwa yagiye afata akanya akaganira n’abataramyi, atebya, ariko akanaririmba indirimbo ze zikundwa na benshi, aho yongeye guhamya ko ari umurage yahawe n’ababyeyi kuva akiri muto.
Iki gitaramo cyateguwe nk’ibirori byo kwishimira imyaka 70 Kayirebwa amaze avutse, cyajyanye no kwizihiza umunsi mukuru wa Mutagatifu Cecilia, ufatwa nk’umutwarekazi w’abaririmbyi ku bemera abatagatifu.
Kayirebwa yabwiye Kigaki Today ko yujuje imyaka 70 tariki 22 Ukwakira 2016, ariko akaba asanzwe yizihiza umunsi mukuru wa Mutagatifu Cecilia tariki 22 Ugushyingo, agakora ibirori aho atuye mu Bubiligi.
Ku isabukuru y’imyaka 70, Kayirebwa avuga ko yifuje kwizihiza umunsi w’uyu mutagatifu w’abaririmbyi ari mu Rwanda kandi ari kumwe n’abakunzi b’inganzo ye, ari na byo yakoze.
Cecile Kayirebwa hamwe n’abo bafatanya, yashinze umuryango udaharanira inyungu witwa “CEKA I RWANDA” ugamije gusigasira umuco Nyarwanda binyuze mu ndirimbo, imbyino n’ibisigo.
Muri iki gitaramo Umuryango "CEKA I RWANDA" uyoborwa na Kayirebwa washimiye kompanyi y’indege ya Brussels Airlines na Kigali Serena Hotel ku nkunga bawuteye kugira ngo iki gitaramo gishoboke.
Ibitekerezo ( 3 )
Long live Mama Kayirebwa
Kayirebwa ni umubyeyi mwiza wanze gutatira umuco nubwo atuye iyo riterwa inkingi! Imana imwongerere kurama dukomeze tumwigireho byinshi.
muduhe na video ziki gitaramo cya Kayirebwa


text:
MWAMAGANE IGITESHA AGACIRO UMUNTU
Muri icyo kiganiro i Vatikani, Papa yashyize ku ruhande ijambo yari yateguye, maze atangira gusubiza ibibazo bamubajije. Mu ijambo rye, yateruye ashishikariza abari mu nama guhagurukira kurwanya ivangura mu bantu rikumira abanyantegenke no guharanira kubakura mu bwigunge, bafasha imiryango y’abantu kurenga umuco wo kutita ku bintu n’ubwikanyize kugira ngo bitoze umuco w’ubufatanye.
Papa yemeza na none ko « Guhindura ibintu bishoboka » mu nyandiko yashyikirije abanyamuryango ba Caritas Internationalis : « Ubukene, inzara, indwara, ikandamiza ntawe wabivukanye, kandi si akarande. (…) Rwose dushobora gutanga umusanzu wo guhindura ibintu cyangwa se kubivugurura ».
Papa Fransisko yasabye kugira ubutwari nk’abahanuzi no gukomeza ibyo bimenyetso bito n’ibikomeye by’urugwiro n’ubufatanye bifite ubushobozi bwo kumurikira ubuzima bw’abana n’abantu bashaje, abimukira n’impunzi. Ni muri urwo rwego yashimagije gahunda ya Caritas Internationalis iri imbere ku byerekeye abimukira, ati : « Ndizera ko uyu mugambi mwiza uzakingura imitima ya benshi kugira ngo bakire impunzi n’abimukira, maze bashobore kumva ko bari iwabo mu miryango yacu »
Robert MAKUTA
Inkuru dukesha fr.zenit.org
Byanditswe : tariki ya 18 Ugushyingo 2016 saa 16:48:57, ubu
, : 364
Uwabitangaje : Secretariat CEPJ
Liturujiya y'uyu munsi
Umwaka B, Imbangikane
Kuwa gatandatu, kwambara icyatsi
Isomo rya 1 : 2 Sam 1,1-4.11-12.19.23-27
Kuzirikana : Zab 80 (79)
Ivanjili : Mk 3,20-21.
Fabiyani Papa n’uwahowe Imana (250)
Sebastiyani Uwahowe Imana (288)
Inkuru zeheruka gutangazwa
Ubutumwa bw'Abepiskopi
Inyigisho
Aho tubarizwa
Commission Episcopale pour la Pastorale des Jeunes, C.E.P.J.C/o Cité des Jeunes "Nazareth" de Mbare
B.P. 66 Gitarama
Tél. : +250 787 171 955
E-mail : cepj@urubyiruko.org
Website : www.urubyiruko.org


text:
"Mwaturirane ibyaha byanyu kandi musabirane, kugira ngo mukizwe. Gusenga k’ umukiranutsi kugira umumaro mwinshi, iyo asenganye umwete" - Yakobo 5:16
Hari ibanga rikomeye mukwatura ibyaha no kwemera amakosa dukora mu buzima. Iyo bikozwe neza bibasha kubaka sosiyete ubarizwamo iyo ari yo yose, gusa ikibabaje abantu benshi usanga bahitamo gupfira icyubahiro aho kwatura ibyaha byabo.
Ijambo ry’Imana rivuga ko hari inyungu nyinshi zibonerwa mu kwatura no kwihana ibyaha:
1.Bituma umuntu abohoka kandi birakiza: Niyo mpamvu ijambo ry’Imana rivuga riti "mwaturirane byaha kandi musabirane nibwo muzakira" ariko hari itandukaniro rikomeye hagati yo kubabarirwa no gukira ku mutima. Niba ushaka kubabarirwa waturira ibyaha byawe Imana ariko kandi na none iyo ushaka gukira ku mutima ngo wumve ubohotse waturira undi muntu. Ashobora kuba uwo wahemukiye cyangwa undi mwizerwa.
2.Kwatura no kwihana bitanga itangiriro rishya. Bibiliya iravuga ngo "Uhisha ibicumuro bye ntazagubwa neza, Ariko ubyatura akabireka azababarirwa"- Imigani28:13.
3.Kwatura no kwihana bigufasha kwakira imbaraga z’ Imana zihindura. Kwatura no kwihana ni ikimenyetso cyo guca bugufi kandi ijambo ry’ Imana rivuga ko Imana izamura abicisha bugufi. "Ni ukuri agaya abakobanyi, Ariko abicisha bugufi abagirira imbabazi" - Imigani 3:34. Ubuntu bwayo ni imbaraga zikomeye wakoresha uhindura ibyari byarananiranye bikanga guhinduka ariko byose bibonerwa mu guca bugufi no kuba inyangamugayo.
4.Biguha kugirana n’abandi ubucuti buhamye: Bibiliya iravuga iti "ariko rero iyo tugendeye mu mucyo nk’ uko na yo iri mu mucyo, tuba dufatanije ubwacu kandi amaraso ya Yesu Umwana wayo atwezaho ibyaha byose" -1 Yohana 1:7. Hari igihe dutekereza ko kwatura tukavuga ibyacu byatuma abantu badufata ukundi ariko uko uba inyangamugayo niko abantu barushaho kwifuza kubana nawe.
Imana ishaka ko wahindukira ikagukiza kugira ngo igukoreshe mu gufasha no guhindura abandi,Imana iragutegereje.


text:
UWASE UMUKOBWA WO KURI FB
.
Ep15
.
nkigera muriyo chember nsangamo vava wenyine
yicaye kugitanda, ubundi ndamusuhuza
wamukobwa warumperekeje arakata asubira
mubye nanjye ndicara hashira nkiminota 2
ntawuvugisha undi ubwo mpita mubaza nti:
“nonese kuki wahisemo ko tuza kwihisha hano
warangiza ukanarinda kuntumaho abandi bantu,
ibi bishatse kuvuga iki?”
nawe ati: “ariko urabura
kuza umbaza amakuru yanjye, n’ibindi bisa nibyo
ukaza, umbaza umbaza ibiterekeranye” “ariko
urandenganya nonese ko nahageze nkagusuhuza
kandi ntaranaza twari turi kuvuganira kuri 4ne,
ubwo urumva haribindi birenze ibyo?”
nawe
ansubiza mwijwi rituje ati: “eh! nonese niba
wumvaga ntacyindi cyirenze ibyo iyo wigumira
iwawe” (mumutima nti uyu ni vava narinsanzwe
nzi mbona uvugira kumutsi w’iryinyo gurya, cg
nundi!?, gusa nanze kubigira birebire ndavuga nti
nubundi niko abagore batwite bamera) mpita
mubwirara nti: “basi mbabarira niba nakosheje
sibyo ch?” ahita amwenyura ati “ndakubabariye
bbe” “merci chr” dukomeza kuganira ibintu
bisanzwe arinako dusangira ka juice,,,
bigeze
mumasakumi nigice zirikurengaho utunota duke.
mba nzamuye ikiganira cyibyari binjyanyeyo nti:
“nonese hny ko twakomeje kwiryohereza tuganira
ibindi, tukaba twibagiwe icyanzanye” ubwo
narangije kuvuga ibyo mbona mumaso he
harijimye ukuntu” ubundi aba arambwiye ati:
“nonese siwowe ugomba kumpa igisubizo cya
nyuma, ahubwo mbwira uko wabitekereje” nanjye
ndabanza nishyira mumutuzo ubundi ndamubwira
nti: “rero njyewe naratekereje nsanga ntampamvu
yo kuvutsa uburenganzi ikiremwa muntu, kandi
sitwe mfura cyangwa abahererezi bibayeho, none
rero reka umwana avuke tuzamurera kandi imana
nayo irikumwe natwe”
ubwo nawe mbona
atangiye kurira (mumutima nti bigenze bite se
noneho, arijijye nuko mubwiye ngo umwana
tumurere cg har’ikindi kimubayeho)
…
nakomeje kumuhoza ubundi nawe araceceka aba
arambwiye ati: “emi, sinzi kuri bumbabarire cg uri
bwemere ibyo ngiye kukubwira…” “ubwo se ibyo
nibiki ra, mbwira ntakibazo ndakumva rwose”
nawe ati: “….inda… nayikuyemo…” nanjye
numujinya mwinshi nti: “wagize ute vava?!”
“ntakundi byari kugenda ku….”
mpita muca
mwijambo nti: “kuki wabikoze vava, wabitewe niki
koko, niyihe shitani yabiguteye?” ubwo nawe ati:
“mbabarira emi nanjye ntakundi narikubigenza
kuko nanjye natotejwe nababyeyi banjye” ubwo
yabivugaga nanjye nubitse urutwe mumaguru,
arakomeza ati: “cyagihe nza kubikubwira
naratashye nsanga murugo babimenye, kuva
ubwo sinongeye kubahumekana bagumaga
bampatiriza ngo ngombe nyikuremo ntabasebya,
nukuri nanjye sinari norohewe ubyumve, ubwo
nagumye kwihangana nzi ngo ejo uraza byibura
umfashe kurwana urwo rugamba nawe
urantererana ntiwaza, nanjye nahise nibwira ko
wankatiye mpitamo kumvira ababyeyi nkora ibyo
bansaba” ubwo yarangije kuvuga ibyo mpita
mubaza nti: “nonese niki cyanyemeza ko ibyo
umbwira ari ukuri” nawe aba afashe agasakoshi
ke anyereka ibinini ngo anywa bikagabanya
ububabare. nahise mpaguruka ndamubwira nti:
“vava ntureba ibyukoze, imana izabikubaza kandi
nanjye sinzi ko birangirira aha” mpita nisohokera
ndatega ndataha gusa nink’imana yandinze
narinziko imodoka ziri bungonge cyangwa
nkayoberwa aho ntaha ubwo nageze murugo nko
muma sambili ubundi ndaryama sinamenyeye
igihe agatotsi kantwariye mugitondo nakanguwe
na…….
Ep 16 loading…..


text:
“Mwumve impanuro maze mube abanyabwenge”
‘Bana banjye, mwumve impanuro maze mube abanyabwenge.’—IMIG 8:32, 33.
1. Ni iki gituma tubona ubwenge buturuka ku Mana, kandi se budufitiye akahe kamaro?
YEHOVA ni we soko y’ubwenge kandi abutanga atitangiriye itama. Muri Yakobo 1:5 hagira hati: ‘Niba muri mwe hari ubuze ubwenge, nakomeze abusabe Imana kuko iha bose ititangiriye itama, itongeyeho incyuro.’ Kwemera igihano ni kimwe mu bintu bituma tugira ubwenge buturuka ku Mana. Ubwo bwenge buturinda ibyaha kandi tugakomeza kuba inshuti zayo (Imig 2:10-12). Ibyo bituma ‘tuguma mu rukundo rw’Imana, twiringiye kuzabona ubuzima bw’iteka.’—Yuda 21.
2. Ni iki cyadufasha kwishimira igihano Imana iduha?
2 Icyakora hari ibintu bishobora gutuma kwemera igihano bitugora. Muri byo harimo uko twarezwe, kuba turi abanyabyaha n’ibindi. Iyo tumaze kubona akamaro k’igihano, ni bwo tukishimira kandi tukemera ko Imana idukunda. Mu Migani 3:11, 12 hagira hati: ‘Mwana wanjye, ntukange igihano Yehova aguha, kuko acyaha uwo akunda.’ Tuge tuzirikana ko Yehova atwifuriza ibyiza. (Soma mu Baheburayo 12:5-11.) Buri gihe Imana iduha igihano gikwiriye kuko ituzi neza. Reka dusuzume uburyo bune bwo guhana: (1) kwicyaha, (2) igihano cy’ababyeyi, (3) igihano cyo mu itorero (4) n’ikintu kibabaza cyane kuruta igihano.
KWICYAHA BIGARAGAZA UBWENGE
3. Ni iki cyafasha umwana kumenya kwicyaha? Tanga urugero.
3 Kwicyaha ni ukumenya kwifata mu byo dutekereza no mu myifatire yacu. Mu by’ukuri, ntituvuka tuzi kwicyaha, ahubwo turabyiga. Urugero, iyo umwana atangiye kwiga igare, akenshi umubyeyi abanza kujya arifata kugira ngo ritamugusha. Ariko uko umwana agenda ashirika ubwoba, umubyeyi anyuzamo akajya arirekura. Iyo umwana amaze kurimenya, umubyeyi aramureka akijyana. Mu buryo nk’ubwo, iyo ababyeyi bihanganye bakarera abana babo ‘babahana nk’uko Yehova ashaka, kandi bakabatoza kugira imitekerereze nk’iye,’ bituma bagira ubwenge bakamenya no kwicyaha.—Efe 6:4.
4, 5. (a) Kuki kwicyaha ari ikintu k’ingenzi kigaragaza ko umuntu yambaye “kamere nshya”? (b) Nubwo twakosa, kuki tutagombye gucika intege?
4 Ibyo bishobora no gufasha abantu bamenye Yehova bamaze kuba bakuru. Mu by’ukuri, bashobora kuba bazi kwicyaha mu rugero runaka. Icyakora umwigishwa wa Kristo ukiri mushya, aba atarakura mu buryo bw’umwuka. Uko agenda yitoza kwambara “kamere nshya” akagira imico nk’iya Kristo, ni ko agenda akura mu buryo bw’umwuka (Efe 4:23, 24). Kwicyaha ni kimwe mu bidufasha gukura. Bitwigisha ‘kuzibukira kutubaha Imana n’irari ry’iby’isi. Nanone bitwigisha kubaho muri iyi si tugaragaza ubwenge no gukiranuka no kwiyegurira Imana.’—Tito 2:12.
5 Icyakora, nta muntu n’umwe udakora ibyaha (Umubw 7:20). Ariko gukosa ntibigaragaza ko twananiwe kwicyaha burundu cyangwa ko tutabishoboye. Mu Migani 24:16 hagira hati: “Nubwo umukiranutsi yagwa karindwi, azongera ahaguruke nta kabuza.” Ni iki kizabimufashamo? Ni umwuka w’Imana aho kuba imbaraga ze. (Soma mu Bafilipi 4:13.) Mu mbuto z’uwo mwuka harimo no kumenya kwifata kandi bifitanye isano ya bugufi no kwicyaha.
6. Ni iki cyadufasha gukunda kwiga Ijambo ry’Imana? (Reba ifoto ibimburira iki gice.)
6 Gusenga Yehova tubivanye ku mutima, kwiyigisha Bibiliya no gutekereza ku byo twiga, na byo bidufasha kwicyaha. Wakora iki se mu gihe kwiga Ijambo ry’Imana bikugora cyangwa bikaba bitagushishikaza? Niwemera ko Yehova agufasha, azatuma ‘ugirira ipfa ryinshi’ Ijambo rye (1 Pet 2:2). Mbere na mbere, jya usenga Yehova agufashe kwicyaha, kugira ngo wige Ijambo rye. Hanyuma, jya ushyira mu bikorwa ibyo wasabye mu isengesho, wenda umare igihe gito wiga. Uko igihe kizagenda gihita, ni ko kwiyigisha bizagenda bikorohera kandi bikuryohere. Bizagera ubwo wishimira cyane igihe umara utuje, utekereza ku Ijambo rya Yehova ry’agaciro kenshi.—1 Tim 4:15.
7. Kwicyaha bidufasha bite kugera ku ntego zo mu buryo bw’umwuka?
7 Kwicyaha bidufasha kugera ku ntego zo mu buryo bw’umwuka. Reka dufate urugero rw’umutware w’umuryango wabonye ko atari akigira ishyaka mu murimo. Kubera ko byari bimuhangayikishije, yishyiriyeho intego yo kuba umupayiniya w’igihe cyose no gusoma ingingo zivuga iby’ubupayiniya, kandi abibwira Yehova mu isengesho. Ibyo byose byaramukomeje kandi bimufasha kugirana na Yehova ubucuti bukomeye. Nanone igihe cyose byabaga bimushobokera yakoraga umurimo w’ubupayiniya bw’ubufasha. Byamugiriye akahe kamaro? Nubwo yahuraga n’inzitizi, yakomeje kuzirikana intego yo kuba umupayiniya w’igihe cyose, kandi yayigezeho.
JYA URERA ABANA UBAHANA NK’UKO YEHOVA ASHAKA
8-10. Ni iki cyafasha ababyeyi b’Abakristo kurera abana neza, bagakura bakorera Yehova? Tanga urugero.
8 Ababyeyi b’Abakristo bafite inshingano ikomeye yo kurera abana babo ‘babahana nk’uko Yehova ashaka kandi bakabatoza kugira imitekerereze nk’iye’ (Efe 6:4). Iyo nshingano ntiyoroshye muri iki gihe (2 Tim 3:1-5). Birumvikana ko abana batavuka bazi gutandukanya ikiza n’ikibi. Nubwo bavukana umutimanama, uba ukeneye gutozwa (Rom 2:14, 15). Hari igitabo gisobanura Bibiliya cyavuze ko ijambo ry’Ikigiriki rihindurwamo “igihano,” rishobora gusobanura “guha umwana uburere” kugira ngo azagire icyo yigezaho.
9 Abana bahanwa mu rukundo, akenshi bumva bafite umutekano. Bamenya ko uburenganzira bwabo bufite aho bugarukira, kandi ko imyanzuro bafata n’imyifatire yabo bishobora kubagirira akamaro cyangwa bikabagiraho ingaruka. Bityo rero, ababyeyi b’Abakristo bagomba kwishingikiriza kuri Yehova. Zirikana ko uburyo bwo kurera abana bugenda butandukana bitewe n’umuco cyangwa aho ibihe bigeze. Ababyeyi bumvira Imana baba bafite amahame abafasha kurera abana babo, aho kwishingikiriza ku mitekerereze y’abantu.
10 Reka dufate urugero rwa Nowa. Igihe Yehova yamubwiraga ngo yubake inkuge, ntiyari kwishingikiriza ku buhanga bwe, kuko atari yarigeze ayubaka. Ni yo mpamvu yumviye Yehova, agakora ibyo yamutegetse byose (Intang 6:22). Byamufashije bite? Iyo nkuge ni yo Nowa n’umuryango we barokokeyemo. Nanone yabaye umubyeyi mwiza bitewe n’uko yishingikirije ku Mana. Byanamufashije kwigisha abana be neza, ababera urugero rwiza, nubwo icyo gihe bitari byoroshye, bitewe n’uko abantu bariho mbere y’Umwuzure bari babi.—Intang 6:5.
11. Kuki ababyeyi bagomba gukora uko bashoboye bakigisha abana babo?
11 None se babyeyi, mwakora iki ngo murere abana nk’uko Imana ishaka? Muge mwumvira Yehova, mureke abereke uko mwabarera mukoresheje Ijambo rye n’inama duhabwa n’umuryango we. Nimubigenza mutyo, abana banyu bazabibashimira. Hari umuvandimwe wavuze ati: “Nshimishwa cyane n’ukuntu ababyeyi bange bandeze, kuko bakoze uko bashoboye bakangera ku mutima. Ni bo batumye ndushaho kuba inshuti ya Yehova.” Icyakora hari abana bageraho bagata Yehova, kandi ababyeyi nta ko batagize. Ariko iyo ababyeyi bakoze uko bashoboye kose bakigisha umwana wabo ukuri, umutimanama wabo ntubacira urubanza. Bashobora no kwiringira ko umwana wataye Yehova azamugarukira.
12, 13. (a) Ababyeyi b’Abakristo bagaragaza bate ko bumvira Imana mu gihe umwana wabo yaciwe? (b) Kumvira Yehova byagiriye umuryango akahe kamaro?
12 Kimwe mu bigeragezo bikomeye ababyeyi bahura na byo, ni ugukomeza kumvira Yehova mu gihe umwana wabo aciwe. Reka dufate urugero rw’umubyeyi wari ufite umukobwa waciwe, hanyuma akava mu rugo. Uwo mubyeyi yaravuze ati: “Nashakishaga mu bitabo byacu impamvu z’urwitwazo zatuma mba ndi kumwe n’umukobwa wange hamwe n’umwuzukuru wange.” Ariko umugabo we yamufashije mu bugwaneza, abona ko umukobwa wabo ari mu maboko ya Yehova, kandi ko bagomba kubera Yehova indahemuka.
13 Nyuma y’imyaka mike, uwo mukobwa yaragaruwe. Nyina yaravuze ati: “Ubu arampamagara kandi akanyandikira hafi buri munsi. Aranyubaha kandi akubaha se, kuko azi ko twumviye Imana. Ubu tubanye neza cyane.” Ese niba ufite umwana waciwe, ‘uziringira Yehova n’umutima wawe wose kandi ntiwishingikirize ku buhanga bwawe’ (Imig 3:5, 6)? Ibuka ko igihano kigaragaza ko Yehova afite ubwenge bwinshi kandi ko adukunda. Yatanze Umwana we ngo acungure abantu bose, harimo n’umwana wawe. Imana ntishaka ko hagira umuntu urimbuka. (Soma muri 2 Petero 3:9.) Bityo rero, jya wibuka ko igihano Yehova atanga n’inama atugira biba bikwiriye. Mubyeyi, jya ukurikiza ibyo Yehova avuga no mu gihe wumva bitakoroheye. Jya ushyigikira igihano cya Yehova, aho kukirwanya.
IGIHANO CYO MU ITORERO
14. Inama Yehova atugira binyuze ku “gisonga cyizerwa” zitugirira akahe kamaro?
14 Yehova yasezeranyije ko yari kuzita ku bagize itorero rya gikristo, akabarinda kandi akabigisha. Ibyo abikora mu buryo butandukanye. Urugero, yashinze Umwana we itorero rya gikristo ngo aryiteho, na we ashyiraho ‘igisonga cyizerwa’ kugira ngo kige gitanga ibyokurya byo mu buryo bw’umwuka mu gihe gikwiriye (Luka 12:42). Ayo mafunguro aba akubiyemo amabwiriza cyangwa inama zitandukanye. Ese nta gihe wigeze kumva disikuru cyangwa ugasoma ingingo mu magazeti yacu, bikagufasha guhindura imitekerereze cyangwa imyifatire? Ni byiza kuba waremeye guhinduka, kuko ibyo bigaragaza ko wemeye ko Yehova agukosora.—Imig 2:1-5.
15, 16. (a) Twakora iki ngo umurimo abasaza bakora utugirire akamaro? (b) Twakorohereza abasaza dute kugira ngo basohoze inshingano yabo bishimye?
15 Nanone Kristo yahaye itorero “impano zigizwe n’abantu,” ari bo basaza baragira umukumbi w’Imana (Efe 4:8, 11-13). Twakora iki ngo umurimo abo basaza bakora utugirire akamaro? Twakwigana ukwizera kwabo n’urugero rwiza baduha. Nanone tugomba kumvira inama zishingiye ku Byanditswe batugira. (Soma mu Baheburayo 13:7, 17.) Tuge twibuka ko abasaza badukunda kandi ko bifuza ko tuba abantu bakuze mu buryo bw’umwuka. Urugero, iyo babonye ko dutangiye kujya dusiba amateraniro cyangwa ko ishyaka tugira mu murimo rigenda rigabanuka, baradufasha. Badutega amatwi, bakadutera inkunga mu bugwaneza, kandi bakatugira inama zishingiye ku Byanditswe. Ese iyo bagufashije, ubona ko urwo ari urukundo Yehova agukunda?
16 Icyakora hari igihe kutugira inama bibagora. Urugero, igihe umwami Dawidi yakoraga icyaha, yagerageje kugihisha. Ese utekereza ko kumugira inama byoroheye umuhanuzi Natani (2 Sam 12:1-14)? Nanone ibuka ukuntu Petero wari umwe mu ntumwa 12 yigeze kunena abatari Abayahudi, agatonesha Abayahudi. Kumugira inama bigomba kuba byaragoye intumwa Pawulo (Gal 2:11-14)! None se wakora iki ngo worohereze abasaza bo mu itorero ryawe? Jya wicisha bugufi, ube umuntu wishyikirwaho kandi ushimira. Niba bagufashije, uge ubona ko ari uburyo Yehova akoresheje kugira ngo akwereke ko agukunda. Ibyo bizakugirira akamaro kandi bitume na bo basohoza inshingano yabo bishimye.
17. Abasaza bafashije bate mushiki wacu?
17 Hari mushiki wacu wahuye n’ibibazo, bituma gukunda Yehova bimugora. Yaravuze ati: “Ibintu byambayeho n’ibindi bibazo nari nifitiye, byarampangayikishije cyane bituma numva ko ngomba kuganira n’abasaza. Ntibansuzuguye cyangwa ngo bangaye, ahubwo banteye inkunga kandi barampumuriza. Igihe amateraniro yabaga arangiye, n’iyo babaga bahuze cyane, nibura umwe muri bo yaranyegeraga akambaza uko merewe. Ibyambayeho byatumaga numva ko Imana idashobora kunkunda. Ariko Yehova ntiyahwemye kunyereka ko ankunda akoresheje itorero n’abasaza. Buri gihe nsenga Yehova musaba ko yamfasha ngakomeza kumubera indahemuka.”
IKINTU KIBABAZA CYANE KURUTA IGIHANO
18, 19. Ni iki kibabaza cyane kuruta igihano? Tanga ingero.
18 Nubwo igihano gishobora kutubabaza, hari ikintu kibabaza cyane kuruta icyo gihano. Ni ingaruka ziterwa no kwanga guhanwa (Heb 12:11). Reka dufate urugero rwa Kayini n’urw’Umwami Sedekiya. Igihe Kayini yagiriraga Abeli urwango rukabije, Imana yaramubwiye iti: “Ni iki gitumye uzabiranywa n’uburakari kandi mu maso hawe hakijima? Nuhindukira ugakora ibyiza ntuzashyirwa hejuru? Ariko nudahindukira ngo ukore ibyiza, icyaha cyubikiriye ku muryango wawe kandi ni wowe cyifuza. Ariko se uzashobora kukinesha” (Intang 4:6, 7)? Kayini yanze kumvira Yehova, maze akora icyaha. Kayini yiteje umubabaro n’agahinda kandi bitari ngombwa (Intang 4:11, 12). Iyo yumvira Yehova, ntiyari kugira umubabaro nk’uwo yagize.
19 Sedekiya yari umwami mubi kandi w’umugome. Yimye ingoma i Yerusalemu ibintu bimeze nabi. Umuhanuzi Yeremiya yamugiriye inama kenshi ngo areke ibibi yakoraga, ariko yanze kumwumvira, maze ahura n’akaga gakomeye (Yer 52:8-11). Yehova aba ashaka kuturinda imibabaro itari ngombwa.—Soma muri Yesaya 48:17, 18.
20. Abantu bemera igihano k’Imana n’abatakemera bizabagendekera bite?
20 Muri iki gihe, abantu benshi ntibaha agaciro igihano hakubiyemo no kwicyaha. Ariko vuba aha, umuntu wese wanga gucyahwa na Yehova azahura n’ingorane zikomeye (Imig 1:24-31). Bityo rero, nimucyo tuge ‘twumva impanuro maze tube abanyabwenge.’ Mu Migani 4:13 hatugira inama igira iti: “Gundira igihano ntukirekure. Ugikomeze kuko ari bwo buzima bwawe.”


text:
Uyu ni wa mwanya wo kwiga kwitungira amagara mazima. Uyu munsi turebere hamwe uko twabungabunga igifu, ubutaha tuzarebe uko kivurwa.
Igifu ni nk’umufuka wakwakira neza litiro 2, umutobe (suc gastrique) irimo ni aside (pH=2.5), isaso yayo isimburwa buri minsi 3 kandi ikora uyu mutobe (suc gastrique) ungana na litiro 3 buri munsi.
Kwirinda indwara z’igifu
1. Kwirinda imiti: imiti hafi ya yose igira icyo itwara igifu, ariko imwe muri iyo ni iyo kwitondera cyane kuko yangiza isaso irinda igifu (Anti-inflammatory, aspirine, corticoids, sels de fer…).
Kwirinda ibikabura igifu: Hari ibintu bigera mu gifu bigatuma kivubura aside nyinshi bikagabanyiriza ubushobozi isaso y’igifu bwo kukirinda, ibyo ni nk’ikawa, ibisindisha, ibinyobwa bifite gaz, urusenda, vinaigre, ifiriti, ibinure. (1)
2. Gufungura ku masaha amwe buri gihe: igogora rigera aho rimenyera amasaha, igifu kikagira igihe cyo kuruhuka. Kuryagagura rero hato na hato bibuza igifu amasaha yacyo yo kuruhuka.
3. Kutagwa ivutu: Iyo igifu cyuzuye ibiryo, cyoherereza ubwonko ubutumwa ko gihaze, ukarekera aho. Ariko iyo igifu gihora cyuzura, bwa butumwa bwo guhaga butangira kujya butinda kugenda, umuntu agakomeza kugenda yagura igifu, kugeza ubwo atangiye kugira umubyibuho ukabije (obesity) isoko y’indwara nyinshi. Ni byiza kutarenza ¾ by’ibyo igifu kibasha kwakira kugira ngo igogora rigende neza.
4. Kwirinda ibiribwa bikonje cyane cg bishyushye cyane: ibi bishobora konona buhoro isaso y’igifu, kandi ubukonje butinza igogora.
5. Gufungura witonze kandi ubinezerewe: inama zoroshye enye zagufasha arizo gutamira duke duke ukadutapfuna neza tukanoga, kutarya ukora ibindi bintu(utwaye imodoka, ugenda,…), kwirinda impaka cg ibindi biganiro binaniza ubwonko uri ku meza, icya nyuma ariko cy’ingenzi ni ukugabanya ibyo dukora ngo tubone umwanya uhagije wo gufungura no kuruhuka.
6. Kugendagenda gake nyuma yo gufungura: Aho kuryama (sièste cg nap), kugendagenda (promenade) bikabura ivuburwa ry’imisemburo, igogora rikagenda neza kurushaho.
7. Kudasomeza uri gufungura: Kunywa uri kurya, bifungura (dilute, diluer) umutobe ushinzwe igogora ubushobozi bwayo bukagabanuka, bikanaremerera igogora, igifu ntikigere neza ku biryo kigomba kugogora. Nywa amazi iminota 30 mbere yo kurya.
8. Kwirinda imvange y’ibintu byinshi: indyo irimo imvange y’ibintu byinshi bitandukanye, cyane cyane bikize ku binure na proteyine, binaniza igifu. Igaburo ryuzuye ariko ryoroheje (simple) ni ryo ryorohereza igifu.
9. Kugabanya umujagararo (stress), guhangayika: bituma udutsi tw’amaraso twitera (spasm des arterioles), amaraso akagera mu isaso y’igifu ari macye, ikangirika. Kwiringira Imana ukaba mu bwishingizi bwayo, bikuraho kwiheba, ubwoba, umujagararo…
Igishushanyo cyerekana igitera igifu
A: Bimeze neza, igihe ibicyangiza bitabasha kucyangiza kubera ibigikingira bihagije.
B: Ibicyangiza byabaye byinshi kurusha ibigikingira, kikarwara.
Icyitonderwa: Mu rwego rwo korohereza igifu, ibiryo barabinywa, ibyo kunywa bakabirya. Bivuze ko ibiryo bigomba gutapfunwa cyane kugeza aho bihinduka nk’igikoma, ibyo kunywa nabyo (umutobe, igikoma…) bikagumishwa mu kanwa akanya kugira ngo amacandwe abashe kwivangamo neza bityo igogora rigende neza (ibinyamasukari cyane cyane).
www.ibyiringirobyumugisha.net


text:
Guverinoma yari yarihaye intego ko umwaka wa 2018 uzarangira u Rwanda rutunganya amashanyarazi angana na megawati 563 naho abaturage 70% bakaba bafite umuriro ariko ubu REG yaciye undi muvuno uzatuma Abanyarwanda bose (100%) bazaba bafite umuriro bitarenze imyaka irindwi iri mbere.
Umuyobozi Mukuru wa REG, Eng. Ron Weiss, yavuze ko izi mpinduka ziri mu ntego za Guverinoma zo gutunganya no gukwirakwiza umuriro uhagije kandi wizewe mu gihugu hose.
Mu kiganiro na IGIHE, Eng. Weiss yagarutse ku ruhare rw’inganda mu gutuma urwego rw’ingufu rutera imbere kuko iyo inganda ziteye imbere zikenera umuriro mwinshi. Uyu muyobozi yavuze ko nta gushidikanya bazagera ku ntego bihaye bityo bigateza imbere urwego rw’ingufu n’igihugu muri rusange.
Kurikira ikiganiro kirambuye IGIHE yagiranye na Eng. Weiss:
Ni iki mumaze kubona mu rwego rw’ingufu kugeza ubu?
Numva nejejwe no kuba ndi mu Rwanda, nkorana n’abantu b’abanyamurava mu rwego rw’ingufu. Natangajwe cyane n’ukuntu Guverinoma n’abafatanyabikorwa badufasha, kuri njye, binyereka ko intego twihaye tuzazigeraho.
Mwagereranya mute urwego rw’ingufu rw’u Rwanda n’urwa Israel?
Israel n’u Rwanda bifite byinshi bihuriyeho… u Rwanda rufite ubushobozi bwo gutunganya umuriro urengaho megawati 200 naho Israel ikagira izirenga 14,000. Nyamara, ni ingenzi kuzirikana ko Israel yitaye cyane ku guteza imbere inganda kuva kera bityo gutunganya amashanyarazi bigendera ku buryo wari ukenewe. U Rwanda rurimo kwita cyane ku kongera amashanyarazi … nyamara hakenewe guteza imbere urwego rw’inganda bityo na rwo rukagira uruhare mu iterambere ry’urwego rw’ingufu.
Mwatubwira birambuye ku ntego zivuguruye n’uburyo muteganya kugeza umuriro kuri bose mu 2024?
Dufite igenamigambi riteguwe neza ku buryo tubasha gukora igikenewe cyose. Ni yo mpamvu twavuguruye intego zari ziriho mbere zo gutanga umuriro ungana na megawati 563 no kuwugeza ku baturage 70% bitarenze 2018 tukazisimbuza gahunda nshya y’imyaka irindwi tunubahiriza intego Guverinema y’u Rwanda yiyemeje mu rwego rw’ingufu.
Muri rusange, ubu turiteguye haba mu kongera no gukwirakwiza ingufu. Igisigaye ni uko Guverinoma n’abikorera bashyira imbaraga mu kongera ibikorwa bikeneye umuriro. Ibi bivuze ko dufite ubushobozi bwo gutanga umuriro ukenewe kandi ibi ni ingenzi ku rwego rw’ingufu kuko rushobora kubona inyungu iyo rutanga umuriro ukenewe.
Ntabwo dukeneye kugira imishinga myinshi y’amashanyarazi nyamara ari nta soko ryawo. Ikindi kandi, ubu dufite umuriro uhagije, bityo nta mpungenge dukwiye kugira. Ariko tuzakomeza kongera umuriro bijyana n’isoko rigenda ryaguka, ni yo mpamvu ubu tutayoborwa cyane na za ntego ahubwo twitaye cyane ku isoko ry’umuriro.
Ubu Abanyarwanda bafite amashanyarazi barangana iki?
Kugeza ubu, 42% ni bo bafite umuriro ariko intego ni ukugera ku 100% mu myaka irindwi iri imbere. Tuzifashisha cyane umuriro udafatiye ku muyoboro mugari (off-grid) kugira ngo tugere kuri iyi ntego. Uyu muriro ni ingenzi cyane bitewe n’imiterere y’igihugu n’imiturire ndetse n’ingo nyinshi zikaba zikoresha umuriro mukeya cyane.
Ikindi ni uko ikiguzi cyo gutanga umuriro ufatiye ku muyoboro mugari kiri hejuru cyane kuko kigera ku madolari 700 (akabakaba 600,000Frw) ku rugo rumwe mu gihe gutanga umuriro ufatiye ku miyoboro migufi bitarenza amadolari 65 (56,000Frw). Uyu muriro kandi urizewe ndetse no kuwutanga bikoroha cyane. Ni muri urwo rwego turimo gukora urutonde rw’uduce twose tw’igihugu ku buryo ruzadufasha gushyira mu bikorwa iyi gahunda rukatuyobora ku hakwiye guhabwa umuriro ufatiye ku muyoboro mugari n’ahashyirwa ufatiye ku miyoboro migufi. Ibi bizatuma twihutisha imibare y’abagerwaho n’amashanyarazi.
Ubu ingo 11% zikoresha umuriro ufatiye ku miyoboro migufi (off-grid) naho 31% zigakoresha ufatiye ku muyoboro mugari (on-grid). Turashaka kongera umubare w’abakoresha imiyoboro migufi kugira ngo tuzashobore kugera ku 100% mu buryo bworoshye. Turimo kugerageza kwagura isoko ry’umuriro kugira ngo biduhe impamvu yo gushyira mu bikorwa imishinga yose dufite.
Abafite inganda baracyataka ko umuriro uhenze kandi utizewe; ni iki murimo gukora kuri iki kibazo?
Guverinoma n’abikorera bakwiye kwibanda ku guteza imbere inganda kuko REG yiteguye gutanga umuriro ukenewe wose uko isoko rigenda ryaguka. Ni ingenzi ko ukwiyongera kw’ingufu z’amashanyarazi kujyana n’iterambere ry’inganda. Bitabaye ibyo byaba ari ikosa gutunganya umuriro tudakeneye.
Ku birebana no gutanga umuriro uhendutse kandi wizewe, turagenda dutera intambwe nziza binyuze mu mishinga igamije kudufasha kugera kuri izi ntego. Iyo mishinga harimo uw’urugomero rwa Rusumo, uwa Nyiramugengeri ya Hakan n’urugomero rwa Rusizi ya 3 aho tugeze ku ntambwe yo gusinya amasezerano yo kuzagura uwo muriro. Twiteguye no gutangira icyiciro cya kabiri cy’umushinga wa Nyabarongo.
Ubu u Rwanda rufite umuriro urengaho gato megawati 200 ariko ntuhoraho kuko ingano yawo ihora ihindagurika kuko igice kinini cyawo gikomoka ku ngomero z’amashanyarazi zikunda kugerwaho n’ingaruka z’ihindagurika ry’ibihe zituma umuriro ugabanyuka mu gihe cy’izuba. Turashaka gukomeza kureba uko ikenerwa ry’umuriro rigenda ryaguka maze tukagenda twongera umuriro bitewe n’ukenewe.
Muvuze ko ubu hari umuriro uhagije nyamara turacyabona ibura ry’umuriro; biterwa n’iki? Ni iki se REG ikora mu gukemura iki kibazo?
Itangwa ry’umuriro ubu rihagaze neza kandi tuzakomeza guharanira ko abantu bose bagira umuriro uhagije kandi utabura bya hato na hato. Twamaze gushyira ku murongo imishinga yose harimo n’inganda z’umuriro zifitwe n’abikorera kugira ngo umuriro ube wizewe. Twamaze kuvugurura ibikorwa remezo byacu, dutunganya uburyo bwo gusana ibyangirika kugira ngo dukemure ibibazo by’ibura ry’umuriro rya hato na hato.
Ni koko ibura ry’umuriro ryaragabanyutse cyane kandi bizakomeza no kurushaho gukemuka. Imiyoboro mishya y’amashanyarazi yarubatswe n’ ibyuma biringaniza umuriro (transformateurs) bisimbuzwa ibindi bifite ubushobozi bwisumbuyeho. Urugero twasimbuje transformateur ya Mukungwa vuba aha, turimo no gusimbuza iya Mont Kigali. Dukomeje no kunoza imiyoboro (network) y’amashanyarazi kugira ngo turusheho gutanga umuriro wizewe.
Ibiciro by’umuriro biracyahanitse ugereranyije n’ibihugu byo muri aka karere; biterwa n’iki?
Ibiciro by’umuriro byaragabanyijwe umwaka ushize kandi turakora ibishoboka ngo bizongere bigabanyuke mu gihe kiri imbere. Turimo kubaka urwego rw’ingufu rukomeye binyuze mu kugabanya ikiguzi cyo gutunganya umuriro kikava ku by’ijana 11 by’idolari (hafi 95Frw) bikagera munsi y’iby’ijana 10 kuri kilowati. Ibi bizagabanya ibiciro by’amashanyarazi. Urugero turimo kugerageza gushyira ikiguzi cyo gutunganya kilowati imwe ku by’ijana 8 by’idolari (68Frw) no munsi mu mushinga wa Rusizi ya 3. Ni yo mpanvu twizeye ko imishinga turimo gushyira mu bikorwa ubu, izadufasha kugabanya ibiciro mu minsi iri imbere.
Haba hari imbogamizi mufite kugeza ubu?
Imbogamizi ikomeye ubu ihari ni ingengo y’imari. Nk’uko mubizi tubona inkunga nini ya Guverinoma n’imiryango nterankunga ariko niba dushaka gukora ibirenze ibyo dukora ubu, dukeneye ubushobozi bundi naho izindi mbogamizi zo tuzazikemurira nka REG.
Ubutumwa bwanyu muri uyu mwaka wa 2018
Twishimiye iterambere rigenda rigerwaho mu nzego zose z’igihugu. Natwe twiyemeje kurushaho guha Abanyarwanda umuriro wizewe kandi dukeneye uruhare rwa buri wese harimo n’inzego za Leta mu kudushyigikira.
Turiteguye kandi twiyemeje kugera ku ntego no gutanga umusanzu wacu mu iterambere ry’ubukungu igihugu kirangamiye.


text:
Amarushanwa ya WDA yo guhitamo abaziga mu ishuri rya muzika mu mwaka wa 2018
Mu rwego rwo guteza imbere umuziki nyarwanda,ikigo cy’igihugu gishinzwe guteza imbere imyuga n’ubumenyingiro WDA kiratumira ababyifuza mu marushanwa yo guhitamo abaziga mu ishuri rya muzika rikorera muri Ecole d’Art ku Nyundo umwaka w’amashuri 2018.
Iryo rushanwa rizabera mu gihugu mu buryo bukurikira:
1.Intara y’amajyaruguru:
Date: Taliki ya 10 Mutarama saa tatu za mugitondo.
Venue: Musanze Polytechnic
2.Intara y’iburengerazuba
Date: Taliki ya 11 Mutarama saa tatu za mugitondo.
Venue:3 B Hotel Gisenyi
3.Intara y’iburengerazuba
Date: Taliki ya 12 Mutarama saa tatu za mugitondo.
Venue:TSS Rusizi
4.Intara y’amajyepfo
Date: Taliki ya 13 Mutarama saa tanu za mugitondo.
Venue:IPRC South Huye
5.Kigali
Date: Taliki ya 14 Mutarama saa tanu za mugitondo.
Venue:Bel Air Remera
6.Kigali
Date: Taliki ya 15 Mutarama saa tanu za mugitondo.
Venue:Bel Air Remera
7.Gicumbi
Date: Taliki ya 16 Mutarama saa tanu za mugitondo.
Venue: Kibali VTC
8.Intara y’iburasirazuba
Date: Taliki ya 17 Mutarama saa tanu za mugitondo.
Venue: IPRC Ngoma
9.Intara y’iburasirazuba
Date: Taliki ya 18 Mutarama saa yine za mugitondo.
Venue: Mbombo UR Campus Nyagatare
10.Final
Date: Taliki ya 19 Mutarama saa saba z’amanywa.
Venue: IPRC Kigali
Abemerewe kurushanwa ni uguhera ku barangije icyiciro rusange cy’amashuri yisumbuye(Tronc commun) cyangwa uburezi bw’ibanze bw’imyaka icyenda.
Ababyifuza bakwiyandikisha bifashishije website ya WDA www.wda.gov.rw Cyangwa bakiyandikisha kuri IPRC mu Ntara baherereyemo.


text:
Mu itangira ry’imirimo yayo, Imana irema umuntu yamuremye ari mwiza imwishimiye kuko niyo ubwayo yashatse ko umuntu agira ishusho yayo kugira ngo ase nayo.
Nkuko tubisoma mu gitabo cya mbere cya Mose cyitwa Itangiriro, umuntu yaremwe ku munsi wa gatanu Imana iravuga iti “Tureme umuntu agire ishusho nk’iyacu ase natwe atware ibiri mwisi byose” Itangiriro 1.26.
Imaze kurema umuntu yamuremye imukunze kandi yifuza ko abaho mu munezero wayo ari nacyo cyatumye imuremera ingobyi ya Edeni yari irimo byose yifuza. Nubwo yabikoreye umuntu nyamara umuntu yaje guteshuka ku nshingano yari yarahawe n’Uwiteka aragoma akora icyaha ahemukira Imana bituma imwirukana muri ya ngobyi ya Edeni umuntu ahinduka ikivume atyo.
Umwana w’Imana yarazutse ni muzima nubwo yambaye icyaha
Ariko kuko Imana ubwayo ari urukundo rutangaje muri yo, ntiyaretse ngo umuntu akomeze kuba ikivume agume kure yayo, ahubwo kuko Imana yakunze abari mwisi cyane (ikiremwa-muntu yaremye) ibi byatumye yiyemeza gutanga umwana wayo w’ikinege (Yesu) kugira ngo uzemera wese kumwizera ntazarimburwe n’icyo cyaha yakoze ahubwo azahabwe ubugingo buhoraho (Ubutumwa bwiza uko bwanditswe na Yohana 3.16).
Nubwo Yesu uyu yaziye abari mu isi bose kugira ngo abacungure yongere abunge n’Imana, yaje mube ntibamwemera bahitamo kumwica. Ariko kuko gupfa kwe byari mu mugambi w’Imana, yemeye ko yicwa kugira ngo abere igitambo umuntu bityo bimwunge nayo.
Amaze gupfa igitambo kiraboneka ku munsi wa gatatu nkuko yari yarabibwiye abigishwa be arazuka. Yesu amaze kuzuka yiyeretse abigishwa be ku Nyanja ya Tiberiya, ubu bwari ubwa gatatu abiyereka nyuma yuko avuye mu mva hanyuma y’ibyo asubira mw’ijuru kuko umurimo we wo gucungura umuntu yari awusoje (Ubutumwa bwiza uko bwanditswe na Yohana 21.1-14).
Ishimwe ritagereranywa duhorana mu mitima yacu ni uko Imana itemeye ko turimbuka tuzize ibyaha byacu ahubwo ikemera ko umwana wayo ahinduka icyaha kubwacu akabambwa ku musaraba, agapfa ndetse agahambwa mu mva azize twe kugira ngo twongere twiyunge na Data wa twese, dusubire kongera kwitwa abana bayo nka mbere maze tuzaragwe n’ubugingo buhoraho.
Nubwo yapfuye agahambwa ariko ntiyaheze mu mva kuko nyuma y’iminsi itatu Yesu Kristo Umwana w’Ihoraho yarazutse ubu ni muzima yahawe ubutware bwose mw’ijuru no mw’isi natwe twahindutse abana b’Imana kubwe. Imana ishimwe.
Yanditswe na Gisele Nishimwe
style="display:inline-block;width:350px;height:300px"
data-ad-client="ca-pub-2460108950092726"
data-ad-slot="6397865272"> -->
Ntacyo narenzaho imana iguhe umugisha kd ikongerere ubwenge nibumenyi


text:
ISOMO RYA MBERE
Isomo ryo mu gitabo cy’Umuhanuzi Izayi (lz 54, 1-10).
Dore ijambo ryabwiwe Yeruzalemu. 1Vuza impundu wa ngumba we itakibyara; ishime kandi ubyine wowe utakiramukwa, kuko ngaba baje ari benshi abahungu b’umugore w’intabwa, bararuta ubwinshi ab’umugore ufite umugabo, uwo ni Uhoraho ubivuze. 2Agura ikibanza cy’ihema ryawe, inkingi zo mu mazu yawe bazimure. Ntugire kandi icyo uzigama, ungura imigozi yawe n’imambo zawe uzishimangire, 3kuko ugiye kugwira haba iburyo cyangwa ibumoso, abana bawe bazazungura amahanga, bature mu migi yari yaribagiranye. 4Wigira ubwoba kuko utazakorwa n’ikimwaro, wimanjirwa kuko utazongera gukozwa isoni, ukazibagirwa ikimwaro cyo mu bukumi bwawe, n’umugayo wo mu bupfakazi bwawe ntuwibuke ukundi. 5Kuko uwaguhanze ari we mugabo wawe, izina rye rikaba Uhoraho, Umugaba w’ingabo ; uwagucunguye, Nyir’ubutagatifu wa lsraheli, yitwa lmana y’isi yose!
6Mugore w’intabwa kandi ushavuye, Uhoraho aguhamagaye agira ati “Umugore wo mu busore bwanjye se yasendwa ?”lyo ni Imana yawe ibivuze. 7Nabaye ngutaye akanya gato, ariko kubera impuhwe nguhoranira, ngiye kugucyura. 8Mu burakari bwinshi nagize, naguhishe uruhanga rwanjye akanya gato, ariko mu rukundo ruzira iherezo ngufitiye, ngiye kukugaragariza impuhwe zanjye, uwo ni Uhoraho, uwagucunguye ubivuze. 9Bizamera nko mu gihe cya Nowa, ubwo ndahiye ko amazi atazongera kurengera ku isi; nko muri icyo gihe cya Nowa, ni na ko narahiye ko ntazongera kukurakarira, no kutazasubira kukwirukana ukundi. 10N’iyo imisozi yava mu myanya yayo, ndetse n’udusozi tugahungabana, urukundo rwanjye ntiruzavaho, n’isezerano ryanjye ry’amahoro ntirizahugana, uwo ni Uhoraho ubivuze, ukugaragariza impuhwe ze.
ZABURI ( Zab 30 (29), 2a.3-4, 5-6, 9.12a.13b)
Inyik/ Ndakurata Uhoraho, kuko wampaye kwegura umutwe.
Ndakurata Uhoraho, kuko wampaye kwegura umutwe.
Uhoraho, Mana yanjye, naragutakiye maze urankiza;
Uhoraho, wanzamuye ikuzimu,
maze ungarurira kure nenda gupfa.
Nimucurangire Uhoraho, mwebwe abayoboke be,
mumwogeze muririmba ubutungane bwe;
Kuko uburakari bwe butamara akanya,
aho ubutoneshe bwe bugahoraho iteka;
Ijoro ryose riba amarira gusa,
ariko igitondo kigatangaza impundu z’ibyishimo.
Ni bwo rero,Uhoraho, ngutabaje,
ntakambira Umutegetsi wanjye ;
nuko amaganya yanjye uherako uyahindura imbyino,
Uhoraho Mana yanjye, nzagusingiza iteka ryose.
IBANGONDIRIMBO RIBANZIRIZA IVANJILI (Lk 3, 4.6)
Alleluya Alleluya.
Nimutegure inzira ya Nyagasani, muringanize aho azanyura,
maze umuntu wese azabone umukiro uturutse ku Mana.
Alleluya.
IVANJILI
+ Amagambo yo mu Ivanjili ntagatifu uko yanditswe na Luka (Lk 7,24-30)
Muri icyo gihe, 24intumwa za Yohani zimaze kugenda, Yezu atangira kubaza rubanda ibyerekeye Yohani, ati« Mwagiye kureba iki mu butayu? Urubingo ruhungabanywa n’umuyaga ? 25Ariko se mwagiye kureba iki? Umuntu wambaye imyenda y’agatangaza? Dore abambaye ibishashagira bakiberaho mu mudamararo, batuye mu ngoro z’abami. 26Nk’ubwo se mwagiye kureba iki? Umuhanuzi se? Koko rero ndabibabwiye, ndetse atambutse umuhanuzi. 27Ni we banditseho ngo “Dore nohereje intumwa yanjye imbere yawe, kugira ngo izagutegurire inzira. “ 28Mbabwiye kandi ko mu babyawe n’umugore nta we uruta Yohani ; nyamara umuto mu Ngoma y’Imana aramuruta. 29Nuko rubanda rwose rwamwumvaga, ndetse n’abasoresha, bakuza lmana bayigarukira, banahabwa batisimu ya Yohani; 30Abafarizayi n’abigishamategeko, bo bahinyura icyo Imana yabashakagaho, banga kubatizwa na we.»


text:
Abasoma Bibiliya bavugako ihishemo ubuhanga bwinshi ndetse nta ngingo n’imwe irebana n’ubuzima bwa muntu ndetse n’ibibera ku Isi utasangamo.
Yigisha ibijyanye n’imibonano mpuzabitsina haba kuyikora mu buryo bwiza, kwagazanya, gusomana no kubaho ubuzima bw’umunyenga w’urukundo, abakundana barebana akana ko mu jisho ariko inavuga ku busambanyi no ku batinganyi.
Bifashishije imirongo yo muri Bibiliya, Stephen Kendrick na Alex Kendrick banditse igitabo ‘The Love Dare’ kigaragaza mu by’ukuri Igisobanuro nyacyo cy’ urukundo n’abitwa ko bazi Imana uburyo bagakwiye kuba barubamo.
Imana yatanze uburyo abantu bakwishimira ubuzima binyuze mu mibonano mpuzabitsina . Niba wari uziko gukora imibonano mpuzabitsina ari ugupfa kubikora gusa, Bibiliya itanga inama ndetse n’impamvu Imana yashyizeho iki gikorwa ndetse n’amabwiriza akigenga.
Iki gitabo cyerekana ko urukundo ari inkingi ya mwamba mu buzima bwa buri munsi cyane cyane ku bashakanye.
Amasomo ya Bibiliya iki gitabo kigarukaho ashimangira ko impamvu Imana yashyizeho umugabo n’umugore ndetse ikabashyingira kwari ukugira ngo umunezero wa muntu ukomeze kuba mwinshi kandi habeho kororoka.
Kurongorana bigomba kubahwa
Mu Baheburayo 13:4 hagira ati ‘Kurongorana kubahwe n’abantu bose kandi kuryamana kw’abarongoranye he kugira ikikwanduza, kuko abahehesi n’abasambanyi Imana izabaciraho iteka.”
Ayandi magambo dusanga mu gitabo cy’Itangiriro 2:24 agira ati ‘Nicyo gituma umuntu azasiga se na nyina ,akabana n’umugore we akaramata ,bombi bakaba umubiri umwe’.
Ikindi kiragagaza ko Bibiliya ishyigikiye imibonano mpuzabitsina ni uko muri Yesaya 34: 16 hagaragaza ko Imana yageneye buri muntu, yaba umugore n’umugabo uwo bakwiranye bagomba kubana.
Iri jambo rigira riti ‘Nimushake mu gitabo cy’Uwiteka musome, nta na kimwe muri ibyo kizabura, nta kigore kizabura ikigabo cyacyo kuko Uwiteka ari we ubitegekesheje akanwa ke, kandi umwuka we akaba ari we ubiteranije.’
Bibiliya irwanya yivuye inyuma ubusambanyi
Nubwo Bibiliya ishyigikiye imibonano mpuzabitsina ko ikorwa hagati y’abashakanye,inarwanya yivuye inyuma ubusambanyi kandi ko ababukora batazagera mu ijuru.
Abefeso 5:3 hagira hati “Ariko gusambana n’ibyonona byose no kurarikira ntibikavugwe rwose muri mwe nk’uko bikwiriye abera”.
Mu gitabo cya mbere, Pawulo yandikiye Abakorinto 6: 18 havuga ngo “Muzibukire gusambana. Ibindi byaha byose umuntu akora bikorerwa inyuma y’umubiri,ariko usambana aba akoze icyaha cyo mu mubiri we.”
Bibiliya yamagana ubutinganyi
Nubwo uko bukeye n’uko bwije abantu bagenda bakoresha imibiri uko bishakiye kandi bakirema agatima bavuga ko ariko baremwe, Bibiliya nk’igitabo cyemerwa n’abakiristo benshi ihamya ko ubutiganyi budakwiriye gukorwa.
Abalewi 20:13: Umugabo natinga undi bombi bazaba bakoze ikizira, ntibakabure kwicwa.
Mu 1 Abakorinto 6:9 havuga ngo “…Ntimwishuke abahehesi cyangwa abasenga ibishushanyo cyangwa abasambanyi ,cyangwa ibitingwa cyangwa abagabo benda abandi….bene abo ntibazaragwa ubwami bw’Imana.”
Abalewi 18:22 ‘Ntugatinge abagabo ni ikizira ,ntukaryamane n’itungo ryose cyangwa n’inyamaswa yose…”
Hari abitwaza amasomo ya Bibiliya bashaka gusambana
Hari amasomo yabaye ikimenyabose akoreshwa na benshi bagamije gushyigikira irari ryabo nyamara iyo usesenguye neza usanga atari cyo yari agamije.
Imigani 3: 27-28 “Abakwiriye kubona ibyiza ntukabibime niba bigushobokera.Ntukarerege mugenzi wawe uti ‘genda uzagaruke ejo mbiguhe’ kandi ubifite iruhande rwawe.”
Mu Bakorinto 1 7:5 ‘Ntimukimane keretse ahari musezeranye igihe kugira ngo mubone uburyo musenga….”
Ku bemera Bibiliya nta kintu na kimwe Imana yashyizemo kidasobanutse kuko ijambo ryayo ari ukuri kuzuye, keretse gusa umuntu aramutse ashatse kwiziba amatwi agakurikiza ibihwanye n’irari rye.


text:
Rwanda | Nyabihu: Nyuma y’umwanya babonye mu mihigo ya 2011-2012, basabwe kurushaho gukora neza kugira ngo bazarusheho kuza imbere ubutaha
Akarere ka Nyabihu kasabwe gushyiramo imbaraga kugira ngo kazarusheho kuza ku myanya myiza mu mihigo itaha Intara y’Iburengerazuba igizwe n’uturere 7 aritwo Nyamasheke, Rusizi, Ngororero, Rutsiro, More...
Rwanda : Kirehe-Amarushanwa arakomeje mu myiteguro y’isabukuru ya FPR Inkotanyi
Kuri uyu wa 22 Kanama 2012 mu karere ka Kirehe, umuryango FPR Inkotanyi wakoresheje amarushanwa yo kwiruka no gusiganwa ku magare ku rwego rw’akarere mu gikorwa kimaze iminsi cyo kwitegura isabukuru y’imyaka More...
Rwanda | Kamonyi: Abagize Komite y’ihuriro ry’abana ku rwego rw’akarere bamenyekanye
Nyuma y’amatora y’abakuriye ihuriro ry’abana ku rwego rw’utugari no ku mirenge, abatowe mu mirenge 12 igize akarere ka Kamonyi, bahuriye ku biro by’akarere kwitoramo abagomba More...
Rwanda | Rukara: Akagari ka Kawangire kamaze guhugura abatoza b’itorero ry’igihugu ku rwego rw’umudugudu
Akagari ka Kawangire ko mu murenge wa Rukara mu karere ka Kayonza kamaze gutoza intore zizatoza abandi baturage ubwo itorero ry’igihugu rizaba ritangiye ku rwego rw’umudugudu. Intore zigera kuri 80 More...
Rwanda | RUSIZI: IMYITEGURO Y’ISABUKURU Y’UMURYANGO WA FPR IRAKOMEJE
Gahunda y’ibikorwa by’imyiteguro y’isaburu y’Imyaka 25 umuryango FPR inkotanyi umaze ushinzwe, mu karere ka Rusizi yatangirijwe mu murenge wa Bugarama tariki ya 12/08/2012 aho byaranzwe More...
Muhanga: Abikorera baritegura kwibuka bagenzi babo bazize Jenoside
Abikorere bo mu karere ka Muhanga mu ntara y’Amajyepfo baritegura kwibuka bagenzi babo bakoraga umwuga umwe bazize jenoside yakorewe abatutsi mu mwaka w’1994. Aba bikorera bo mu mirenge yose yo mu More...
Nyamasheke: Guverineri Kabahizi yasuye akarere ka Nyamasheke mu rwego rwo gutangiza icyumweru cyahariwe inkiko gacaca
Mu rwego rwo gutangiza icyumweru cyahariwe inkiko gacaca kibanziriza gusoza ku mugaragaro inkiko gacaca ku rwego rw’igihugu, umuyobozi w’intara y’iburengerazuba Kabahizi Celestin yasuye umurenge More...
Rwanda | Nyabihu: Haragenda haterwa intambwe muri byose
Mu rwego rwo kubaka umuryango Nyarwanda ,imiyoborere myiza no gushimangira iterambere rusange,hirya no hino mu gihugu hagiye hashyirwaho amatorero mu nzego zitandukanye,haba ku rwego rw’umurenge,ku kagari More...
Rwanda : Nyankenke – Itorero ryo ku rwego rw’umudugudu ryagize uruhare mu iterambere ry’urugo
Mu karere ka Gicumbi hagiye hatangizwa amatorero yo ku rwego rw’umudugu izo ntore zatojwe zikaba zimaze kuba indashyikirwa mu iterambere ry’urugo. Bamwe mu bitabiriye itorero Nk’uko bitangazwa More...
Rwanda | Ngororero: Umuryango FPR Inkotanyi wamuritse ibikorwa byawo
Igikorwa cyo kumurikira abaturage ibibakorerwa kimaze kuba umuco ku bakorera mu karere ka ngororero kubera kubahiriza ihame ry’uko abaturage bafite uburenganzira bwo kumenya no kugira uruhare mubikorwa bibakorerwa. Muri More...


text:
Bikiramariya, nyina wa Jambo akaba n'umubyeyi wacu, yajyanywe mu ijuru n'umubiri we na Roho ye. We bushyinguro bw'Imana, ni we watumye Imana igirana umushyikirano w'agatangaza n'abantu, ni
we watumye kamere-mana yinjira muri kamere-muntu na kamere-muntu yinjira muri kamere-mana bityo muntu n'Imana bagirana umushyikirano w'urukundo. Roho yanjye irasingiza Nyagasani, iyi ndirimbo
ya Bikiramariya, Magnificat, itubere twese isengesho ryacu rihoraho kandi rishimira. Imana yaje kudusura mu bwiyoroshye, inyuze kuri Bikiramariya w'intamenyekana, nyamara amahanga
n'amasokuruza yose akazamwita umuhire. Natwe tuzahirwa niturangwa no kwicisha bugufi, duha Imana abo tubana n'abo tuzahura nabo bose. Umunsi mwiza w'Ijyanwa mu Ijuru rya Bikiramariya.
tagPlaceholderCatégories : Ijambo, ry, Imana